amanoisuno/poetBack huggingface dataset:
奉和持國曼叔方叔送師直歸馬上同賦之什 梅堯臣 
郊外桃李花，赤赤復白白。爲君歌古曲，行子在南陌。衆人各已歸，春風送無跡。安知春風送，到處花當客。我病出獨難，併請春風讁。此情無遠近，千里不能隔。
和韓子華寄東華市玉版鮓 梅堯臣 
客從都下來，遠遺東華鮓。荷香開新包，玉臠識舊把。色絜已可珍，味佳寧獨捨。莫問魚與龍，予非博物者。
喜雨 梅堯臣 
冬涉春無雨，侵晨忽沛然。燕曾知社後，雷未發聲前。細濕林花暗，輕霑土脈全。看看一百五，風勢莫狂顛。
送王判官之江陰軍幙 梅堯臣 
往時初渡江，頗愛江南美。誰知坐卧間，思及煙波裏。絮逐𩶆魚繁，豉添蒓線紫。君行語風物，到日應相似。
送王龍圖源叔之襄陽 梅堯臣 
忽驚車騎臨，乃是荆州長。登堂語出處，陳事猶夢想。別逾二十年，相遇今始兩。爵位異禮數，齒髮可下上。但問我何有，而獨不愛曩。敢告守拙愚，此道未嘗枉。行當至峴山，羊公存廟像。簫鼓有時奠，道德其可仰。
依韻和持國新植西軒 梅堯臣 
開地臨廣衢，崇崇十餘畝。新軒稍偏北，治圃亦西酉。盎中植菡萏，水不過升斗。小桂未得地，驗活徒掐朽。上乏幽禽啼，下多穴蟻走。藥苗雖無補，欲比山中有。澆灌同一時，萌芽或先後。松株不滿尺，廊廟色已厚。稟性久且堅，物理豈無偶。椶櫚仍未大，散葉纔八九。夏綠與冬青，各各自爲友。吾軒還處西，脩竹爾後取。兩莫論是非，但可吟對酒。
送師直之會稽宰 梅堯臣 
天下風物佳，莫出吳與越。新罷吳官來，又隨越舸發。連宰吳越間，皆邇蛟鼉窟。伯氏復同郡，邑境接民垡。寧將內隔外，正似肉附骨。姚江遺魚蟹，稽山奉筍蕨。足得相交歡，高堂未華髮。送子意不盡，念逐有明月。
西湖觀新出鵝兒道損持國曼叔請予賦之 梅堯臣  西湖
春菢畏雷後，鷇開形已完。嫩毛輕染蘗，小掌未全丹。見物初能啑，浮波尚怕寒。山陰無道士，更長換應難。
送李密學赴亳州 梅堯臣 
倦輸關內粟，遂請潁川符。治績可稱最，士民將以蘇。譙都君命重，苦縣祖風殊。仙檜留陰在，甘棠即化敷。行舟通遠水，候騎溢長衢。他日人懷望，煙雲自滿湖。
送樊秀才歸安州 梅堯臣 
開元有謫仙，酒隠向安陸。子嘗慕其人，文字不拘束。月下每醉吟，落紙輒數幅。今當安陸歸，白酒村中熟。一名猶未成，雙親淚盈目。切莫苦銜杯，無心不擇祿。去去煙水間，野禽嘷古木。聞聲不得名，將投山舍宿。此趣自可嘉，非如走塵轂。
依韻李密學合流河口見懷 梅堯臣 
二水交流抱閭井，清潭幾曲自淵回。已浮畫舸遥遥去，更愛雙鷖泛泛來。
觀理蔬 梅堯臣 
野薺不堪食，蕪菁今正肥。夏畦人所病，老圃方可窺。乳雀爭銜蝶，鳴鴉各護兒。於陵豈復有，空學桔槔爲。
哭尹師魯 梅堯臣 
謫死古來有，無如君甚冤。文章不世用，器業欲誰論。野鳥災王傅，招辭些屈原。平生洛陽友，零落幾人存。
泛舟和持國 梅堯臣 
綠源去未窮，夾岸樹濛濛。弱蔓低侵水，殘芳不隠叢。浣衣思越婦，折笋擬江童。薄暮迴船處，潭魚動鏡中。
欲晚訪韓持國忽道損見過不克往持國示詩因答 梅堯臣 
西雲沉日脚，命僕駕我車。我車已在庭，有客方詣廬。談笑不覺夕，雞黍且煩渠。重約勿以怪，但當摘園蔬。
送京西轉運李刑部移京東轉運 梅堯臣 
列藩環王都，遂分東西道。統制連別京，守臣多碩老。外臺持權綱，才具必美好。公今且更踐，入用頗不早。乃令山東粟，餉饋歲可保。古路趨汶陽，長風吹綠草。
送李庭老歸河陽 梅堯臣 
五月馳乘車，歸心豈畏暑。道上多清陰，日中不遑處。函谷自控带，大河無險阻。時平獨往還，拜壽觴屢舉。
詠雙杏子其核亦然 梅堯臣 
子核成雙杏，將寄同心人。定棲鴛鴦魄，爲物豈無因。
和王仲儀楸花十二韻 梅堯臣 
春陽發草木，美好一同時。桃李雜山櫻，紅白開繁枝。楸英獨步媚，淡紫相參差。大葉與勁幹，簇萼密自宜。圖出帝宮樹，聳向白玉墀。高絕不近俗，直許天人窺。今植郡庭中，根遠未可移。但欣東風來，不恨和煦遲。山禽勿蹙踏，蜂蝶休掇之。昔聞韓吏部，爲爾作好詩。愛陰無纖穿，就陰東西隨。公今亦牽此，端坐曾莫疑。
目昏 梅堯臣 
我目忽病昏，白晝若逢霧。窺驚隻物雙，書輒下筆誤。來人髣髴是，飛鳥朦朧度。紜紜孰辨別，此已忘好惡。
送韓八太祝歸京師求醫 梅堯臣 
少年絜而腴，茸茸頷有鬚。冒熱跨馬去，去去天王都。借問去何謂，就醫將疾驅。客曰實誑我，健壯其非夫。敢告固不紿，但怪所見愚。瘠者未必病，病者未必癯。天馬不著肉，日走萬里途。山熊豈無膏，養體唯恐痡。滯結在於內，安得形肌膚。厥貌雖美好，厥疢勿須臾。療之欲其漸，熾之非愛軀。此行不飲別，安得持酒壺。
記春水多紅雀傳云自新羅而至道損得之請余賦 梅堯臣 
赤羽異蒿鷃，來自東夷國。羣集成皋間，翩翩皆一色。舉臆發朱砂，爲瑞應火德。穿屋彼非類，啄粟慙與食。清聲殊啁啾，所蓄每陋逼。應當放之去，重展萬里翼。
持國遺食 梅堯臣 
乞食非爲貧，妻病妾且死。晨爨不暖釜，朝飯亦輟匕。遺我我所恤，食我我所恥。我恥曾我求，我恤寧我止。應乏豈在豐，赴義實未鄙。漂母殊下鄉，爲惠得終始。
捫蝨得蚤 梅堯臣 
茲日頗所愜，捫蝨反得蚤。去惡雖未殊，快意乃爲好。物敗誰可必，鈍老而狡夭。穴蟻不囓人，其命常自保。
同道損世則元輔遊西湖於卞氏借雙鶴以觀 梅堯臣  西湖 太湖
塘蒲蔭綠水，菡萏豔修渚。想像華亭野，但欠鳴鶴侶。同來三四人，趣向頗相與。思見此清禽，無能覿翔羽。城隅有大第，世本官吳楚。嘗同太湖石，不惜持金取。欲作園林勝，園林寧暇覩。今當問其家，借賞無吾拒。果亦致之來，奮毛如喜舞。雖生滄海心，翅重不得舉。還爾稻粱貪，崇丘在何所。
送上虞孫主簿 梅堯臣 
稽山參雲深，剡水與天碧。行將啼鳥親，翫不游鱗隔。況世住新安，又嘗爲粵客。風物知所諳，窮幽梯翠壁。
寄題金州孫御史處陰亭 梅堯臣 
有形則有影，畏影當念形。日月難久晦，處陰乃暫停。光照不復離，疾走何所寧。當是誚尼父，我輩烏忍聽。結廬雖可託，夜燭亦熒熒。直躬觀罔兩，將此同醉醒。
石榴 梅堯臣 
榴枝苦多雨，過熟坼已半。秋雷石罌破，曉日丹砂爛。任從雕俎薦，豈待霜刀判。張騫西使時，蒟醤同歸漢。
七夕 梅堯臣 
古來傳織女，七夕渡明河。巧意世爭乞，神光誰見過。隔年期已拙，舊俗驗方訛。五色金盤果，蜘蛛浪作窠。
同諸韓及孫曼叔晚遊西湖三首  其一 梅堯臣  西湖
晚日城頭落，輕鞍果下凉。野蜂銜水沫，舟子剝菱黄。木老識秋氣，徑幽聞草香。幅巾聊去檢，不作楚人狂。
同諸韓及孫曼叔晚遊西湖三首  其二 梅堯臣  西湖
爍電未成雨，凉風先入衣。青天忽開影，紅日尚餘暉。蛺蝶作團起，蜻蜓相戴飛。嘲謔不覺夕，跨馬月中歸。
同諸韓及孫曼叔晚遊西湖三首  其三 梅堯臣  西湖
舟中演滿意不淺，却坐林塘景欲昏。翠色蜻蜓立菱蘂，青絲騕裊秣城根。
韓玉汝遺澄心紙二軸初得此物歐陽永叔又得於宋次道又得於君伯氏子華今則四矣 梅堯臣 
三得澄心紙，吾嘗再有詩。粗能條本末，不復語興衰。堪入右軍跡，慙無幼婦辭。君家兄弟意，將此比烏絲。
和王仲儀二首 麝香 梅堯臣 
游伏柏林下，食柏遂生香。空知噬臍患，豈有周身防。赤豹以尾死，猛虎以睛喪。儻或益於用，捐軀死其常。
和王仲儀二首 凌霄花 梅堯臣 
草木不解行，隨生自有理。觀此引蔓柔，必憑高樹起。氣類固未合，縈纏豈由己。仰見蒼虬枝，上發彤霞蘂。層霄不易凌，樵斧誰家子。一日摧作薪，此物當共委。
七月二十一夜聞韓玉汝宿城北馬鋪 梅堯臣 
暗樹秋風擺葉鳴，桃枝竹簟冷逾清。孤燈淡淡短亭客，半夜蕭蕭聞雨聲。
夢過三陵 梅堯臣 
夢過漢陵間，秋風石馬閒。當年侍臣淚，泣盡向三山。
詠扇 梅堯臣 
翦紈成薄質，誰將擬月輪。閔竭夏后德，同我天王仁。及至爲時用，豈必畫美人。何憂秋風來，退保藏其真。
送曼叔襄城尉 梅堯臣 
昔君乘紫騮，來獵荒城下。復乘紫騮去，不逢亭長駡。溪風欲涉時，山雪獨歸夜。此趣信所諳，羈官莫悲叱。
送吳給事自許昌移淮西 梅堯臣 
直道昔參輔，獨將天下憂。忠言悟明主，退請拜諸侯。坐閤政方舉，移藩心所求。蔡人迎且喜，許俗愛難留。夾路車徒盛，分疆禾黍秋。穆陵無夜閉，仁化自公修。
亳州李密學寄御棗一篋 梅堯臣 
沛譙有鉅棗，味甘蜜相差。其赤如君心，其大如王瓜。嘗貢趨國門，豈及貧儒家。今見待士意，下異盧仝茶。食之無厭飫，詠德曾未涯。
九月五日夢歐陽永叔 梅堯臣 
朝鏡惡白髮，夕夢對故人。常恨道路隔，忽喜顔色親。相笑勿問年，青銅早傷神。雞嚎天欲白，向者猶疑真。
自尉氏南至京皆水及人脛 梅堯臣 
陸行畏水深，舟行畏水淺。河流去時閤，涂潦歸時踐。事與時相違，我慙行處蹇。人生莫爲客，爲客此安免。
九月十六日自許昌迴至京師胥平叔宋中道迓于郊外 梅堯臣 
今日至國門，二子來迎我。適遇信陵冢，冢棘秋葉墮。翩翻隨人飛，拂馬右或左。謂此獨無情，亦與吾意可。
裴如晦赴河陽幕 梅堯臣 
嚎風一夜動，作雪欲愁客。客莫苦嗟行，農望明年麥。方來笑語同，又是關河隔。主人賢且智，不待子所畫。
送韓子華十月拜掃 梅堯臣 
白露已變霜，孝心竟悲惻。薦衣如念存，拜壠不遑息。带劍蓬池外，兼程困馬力。禮畢便當還，於誠乃爲得。
送韓六玉汝宰錢塘 梅堯臣 
頃尋高士廬，正值浸湖雪。雪中千萬峯，參差縣前列。僧居或隠見，岸樹隨曲折。驚鳬如避人，遠向寒煙滅。潛希爲子男，儻得遂疎拙。今逾二十年，志願徒切切。方聞落君手，與我曾未別。景多詩莫窮，歸載壓車轍。
得曾鞏秀才所附滁州歐陽永叔書答意 梅堯臣 
客從淮上來，往問故人信。袖銜藤紙書，題字遠已認。既喜開其封，固覺減吾吝。新詩不作寄，乃見子所慎。向來能如今，豈有得觀釁。南方歲苦熱，生蝗復饑饉。憂心日自勞，霜髮應滿鬢。知予欲東歸，曉夕目不瞬。貧難久待乏，薄祿藉霑潤。雖爲委吏冗，亦自甘以進。相望未得親，終朝如抱疹。
追詠崔奉禮小園 梅堯臣 
前此訪君時，已觀堂宇邃。安知中屏開，自有幽林致。花搴巖桂紅，石擘雲根翠。正當秋風來，不見摇落意。日得吟其間，何須去爲吏。
宋中道快我生女 梅堯臣 
爾嘗喜詛予，生女竟勿怪。今遂如爾口，是宜爲爾快。亦既以言酬，固且殊眥睚。慰情何必男，茲語當自戒。
詠宋中道宅椶櫚 梅堯臣 
青青椶櫚樹，散葉如車輪。擁蘀交紫髯，歲剝豈非仁。用以覆雕輿，何憚尅厥身。今植公侯第，愛惜知幾春。完之固不長，只與薺本均。幸當敕園吏，披割見日新。是能去窘束，始得物理親。
詠秤 梅堯臣 
聖人防爭心，權衡爲之設。後世失其平，有星徒爾列。物物尚可欺，銖銖不須別。將淳天下民，安得必毀折。
詠象韓子華邀賦 梅堯臣 
軀大力無用，遠物賞馴柔。食芻與飲水，百倍於馬牛。猶能絡金羈，不可伏車輈。蒼舒曾智秤，千鈞空壓舟。
依韻答惠勤上人 梅堯臣 
釋子本樂靜，宜不事物牽。我慙姑蘇守，復賞杼山然。三歲與之別，其學已增前。忽此有來贈，老拙謬躭研。
答顯忠上人 梅堯臣 
驅馬傍馳道，歸自許西偏。高車非舊貴，立避槐樹邊。心雖欲往謁，僕餒行不前。是甘處窮巷，晨笑微生煙。儻有好事者，扣門與留連。或有袖中詩，語熟氣頗全。曾不類緇褐，始可令勉旃。京師百許寺，知幾相差肩。
送韓仲文奉使 梅堯臣 
往使匈奴國，持節豈辭遥。朔北正苦寒，風汝與雪飄。燕山何處是，漢銘應已銷。前車渡冰河，後騎鳴金鑣。行行至穹廬，尊我不敢囂。玉爵親獻酬，名裘進狐貂。禮成復命日，菀抑舒楊條。
送劉司勳奉使 梅堯臣 
授命出絕域，北至單于庭。駞鳴沙磧遥，馬倦朔雪零。幽州古道上，胡笳應夜聽。嘗聞昔時語，南看北辰星。使回儻可記，乃得驗天形。
依韻和歐陽永叔秋懷擬孟郊體見寄二首  其一 梅堯臣 
我居西北地，秋無東南風。木脫不塞望，高臺空九重。音塵安可得，鴻鴈鳴霜中。日看紫苔生，乃見三經窮。一聞離騷篇，寫盡楚客胸。胸懷如寶匣，夜夜吼生銅。
依韻和歐陽永叔秋懷擬孟郊體見寄二首  其二 梅堯臣 
秋思公何高，堆積自嵱嵷。出爲悲秋辭，萬仞見孤聳。念我老於詩，我髮實種種。而後傷故人，故人多作塚。陰風夜木嘷，窸窣聞鬼悚。獨我忘形骸，百事乃纖冗。不眠霜月上，霜月如可捧。
裴如晦自河陽至同韓玉汝謁之 梅堯臣 
朝聞單騎歸，徑走至其第。扣門童僕頑，拒我色甚戾。不顧遂登堂，有馬堂下繫。辨詐大呼卿，稍應西屋際。逡巡冠带出，青綬何曳曳。有似縮殻龜，藏頭非得計。況與二三子，交分久已締。恕爾避客尤，新婚復新婿。
詠王宗說園黄木芙蓉 梅堯臣 
水中兼木末，相擬有嘉花。玉蘂圻蒸粟，金房落晚霞。涉江從楚女，采菊聽陶家。事與離騷異，吾將搴以誇。
二馬 梅堯臣 
舊馬十年跨，老劣多緩行。新駒三萬錢，頗愛舉蹄輕。不使異芻秣，均養存其情。君門趨早朝，風勁力已生。
依韻和發運許主客詠影 梅堯臣 
答影陶潛興，長吟爲我聽。與之相遇日，曾不異於形。動靜隨生趣，存藏委曜靈。莊周疾走意，推本置諸銘。
寄題周源員外衢州萃賢亭 梅堯臣 
昨朝江南客，語子川上亭。有時飛雨來，不見前山青。卉萼人未識，鳥響日可聽。既將遲賢者，無使童僕扃。
答楚僧智普始與吳僧顯忠來過今見二人詩進於舊矣 梅堯臣 
我初見子時，子作楚人語。復與吳客來，音俱變齊魯。乃知久處益，薰蕕可同舉。更當富於學，茲言聊以補。
鴨雛 梅堯臣 
春鴨日浮波，羽冷難伏卵。嘗因雞抱時，託以雞窠暖。三旬殻既坼，乳毛寒脛短。雞寧辨其雛，翅擁情欵欵。一日向水涯，所稟殊未斷。泛然去中流，雞呼心悹悹。人之苟異懷，負義不足算。有志在養毓，勿論報德限。
有覩十一月七日 梅堯臣 
來恨我馬遲，去恨我馬疾。馬蹄塵作雲，已隔粲然質。時時顧且遥，亂緒如有失。
杜挺之贈端溪圓硯 梅堯臣 
雪壓古寺深，中有卧病客。訪之語久清，饑馬齧庭柏。案頭蠻溪硯，其狀若圓璧。指此欲爲贈，而將助吟席。非意予敢貪，既拒頗不懌。大出楮中有，素許當自擇。强持慰勤心，歸以示朋戚。哂曰豈其然，爲汲寒泉滌。滌彼僞飾物，紙乾見頑石。清晨走髯奴，無厭願求易。拜賜遂如初，明月懷吞蝕。微分鸜目瑩，尚漬墨花碧。詞答謂我愚，悔復料已逆。明日未央朝，執手笑啞啞。
吳沖卿示和韓持國詩一卷輒以爲謝 梅堯臣 
葉公所好者，熟已識頭角。一日真物來，駭汗沛且渥。我初見韓子，蜿蜒噴雷雹。子復蛟龍文，氣象不可捉。畏懷但驚顧，得與前事較。
范景仁席中賦莆萄 梅堯臣 
朱盤何纍纍，紫乳封霜厚。今爲馬谷繁，昔釀梁州酒。乃知西土珍，漢使傳應久。
夜聽鄰家唱 梅堯臣 
夜中未成寐，鄰歌聞所稀。想像朱唇動，髣髴梁塵飛。誤節應偷笑，竊聽起披衣。披衣曲已終，窗月存餘暉。
宋次道得廣南金橘爲餉且有詩因和酬 梅堯臣 
越橘如金丸，爛然已盈篋。誰傳嶺外信，尚带霜前葉。莫嫌道路遠，得與樽俎接。主人無吝心，懷歸予敢輒。
李廷老席上送韓持國歸許昌得早字 梅堯臣 
馬蹄踐霜華，遊國歸何早。重裘不畏寒，況復非遠道。誰言未顧期，登第鬢如葆。解裝喜可知，月下金壺倒。
送韓持國 梅堯臣 
曰予非才敏，乃與世寡游。三四洛陽友，過半已成丘。晚節五六人，文行皆潔修。韓氏棣萼盛，於我爲薰蕕。君比衆最篤，我唱君非酬。昔我竹軒下，破窗風颼飀。君時不厭過，逍遥談未休。頗爲俗士憎，恬不防吝尤。邇來我還都，君亦辭舊州。舊州君所隠，安得此久留。雪晴命駕歸，使我生悲愁。誰見潩水上，定更不驚鷗。
遲月 梅堯臣 
遲月月已上，清光在高木。未能照我庭，團團隔東屋。
風笛 梅堯臣 
既殊出塞聲，還非江上聽。夜吹送悠揚，高樓月方迥。
霜鐘 梅堯臣 
昔向寒溪卧，遠寺撞白雲。今也趨早朝，殘月馬上聞。
鳴琴 梅堯臣 
雖傳古人聲，不識古人意。古人今已遠，悲哉廣陵思。
和曹光道詠直廬屏中六鶴 梅堯臣 
漢家爲瑞雙黄鵠，只道飛翻太液池。不似雲屏六畫鶴，帝宮深處有人知。
晚歸聞韓子華見訪 梅堯臣 
門外多車騎，後迹亂前蹤。誰識此來過，塵蹄重復重。歸有野僕言，恨不故人逢。豈無肴酒設，所向乖所從。未能一往見，懶拙其必容。
送丹陽新守李國博歸洪州 梅堯臣 
蔡水冬不枯，唯愁夜冰結。歸船及暖下，窮臘未飛雪。淮潁地漸偏，川上雲常泄。幾日接春波，南風楚江徹。拜親懷郡章，予慕嗟才劣。
食薺 梅堯臣 
世羞食薺貧，食薺我所甘。適見採薺人，自出國門南。土蠹瘦鐵刀，霜亂青竹籃。携持入凍池，挑以根葉參。手龜不自飽，食此尚可慙。肥羔朱尾魚，腥羶徒爾貪。
甘陵亂 梅堯臣 
甘陵兵亂百物灰，火光屬天聲如雷。雷聲三日屋瓦摧，殺人不問嬰與孩。守官迸走藏浮埃，後日稍稍官軍來。圍城幾匝如重鋂，萬甲雪色停皚皚。孰敢專輒但取裁，黄土始堅難速頹。
夜飲席上賦松子 梅堯臣 
風松有霜子，吹落幽人庭。幽人畏狼藉，日掃出巖扃。誰將稱遠物，乃信涉滄溟。
送李審言殿丞歸河陽 梅堯臣 
大河冬合時，上可馳車馬。子歸從橋安，黄流在冰下。況命使於家，其美世爲寡。是宜飭以行，慰此懷慕者。
送王宗說寺丞歸南京 梅堯臣 
晏歲欲飛雪，滿天含凍雲。犯寒單騎速，獵吹紫裘薰。庭鵲還先喜，池鴻去始聞。公應問貧賤，善說莫如君。
李審言將歸河陽值雪遺金波酒 梅堯臣 
朔吹卷天吼，遠郊無鳥飛。忽驚門戶白，昨夜打窗微。閭巷我方懶，關山君獨歸。翻能寄醇酎，爲此解寒威。
對雪憶往歲錢塘西湖訪林逋三首  其一 梅堯臣  西湖
昔乘野艇向湖上，泊岸去尋高士初。折竹壓籬曾礙過，却尋松下到茅廬。
對雪憶往歲錢塘西湖訪林逋三首  其二 梅堯臣  西湖
旋燒枯栗衣猶濕，去愛峯前有徑開。日暮更寒歸欲懶，無端撩亂入船來。
對雪憶往歲錢塘西湖訪林逋三首  其三 梅堯臣  西湖
樵童野犬迎人後，山葛棠梨案酒時。不畏尖風吹入牖，更教牀畔覓鴟夷。
送鄞宰王殿丞 梅堯臣 
君行問埼鮚，殊物可講解。一寸明月腹，中有小碧蟹。生意各臑臑，黔角容夬夬。願言寬賦刑，越俗久疲憊。
元日朝 梅堯臣 
萬國諸侯振玉珂，踏雲朝會雪初過。欲聞鳳管天邊度，數聽雞人樓上歌。放仗旌旗方偃亞，迴頭宮闕更嵯峨。謬陪王屬曾何補，泛泛慙同上下波。
答祖擇之遺新羅墨 梅堯臣 
海上老松苑，霹靂燒瘦龍。胡人犀皮膠，團煤煙膏濃。色奪陽烏翅，來涉溟渤重。君獲乃爲贈，我謬蟲鳥蹤。且作異土玩，不愧西域筇。
對殘雪懷歐陽永叔 梅堯臣 
窮臘一尺雪，跨春氣逾嚴。童僕苦病瘃，庭戶無與杴。日消夜復凍，霰積泥相醃。懶出獨懷遠，何由寄江帆。
寄題時上人碧雲堂 梅堯臣 
望望佳人來，未來雲已暮。當時千里恨，不獨看雲故。何此啟虛堂，定知吟秀句。還會古人心，古人非特賦。
和宋中道元夕二首  其一 梅堯臣 
結山當衢面九門，華燈滿國月半昏。春泥踏盡遊人繁，鳴蹕下天歌吹喧。深坊靜曲走車轅，爭前鬭盛亡卑尊。靚妝麗服何柔溫，交觀互視各吐吞。磨肩一過難久存，眼尾獲笑迷精魂。貂裘比比王侯孫，夜闌鞍馬相馳奔。
和宋中道元夕二首  其二 梅堯臣 
春風來解吹殘雪，燈燭迎陽萬戶燃。竟看繁星在平地，不妨明月滿中天。赭袍已向端門御，仙曲初聞法部傳。車馬不閒通曙色，康莊時見拾珠鈿。
李國博遺浙薑建茗 梅堯臣 
吳薑漬吳糟，越茗苞越籜。咀辛聊案杯，啜味可奴酪。但拜故人貺，何言爲物薄。我心易厭足，不比填溝壑。
送臨江胥令 梅堯臣 
初從桃源還，却向竟陵去。今作中州官，山水不曾飫。且當傳竹枝，莫學乘籃轝。雲木杜鵑時，千巖響行處。
寄題滁州醉翁亭 梅堯臣 
瑯琊谷口泉，分流漾山翠。使君愛泉清，每來泉上醉。醉纓濯潺湲，醉吟異憔悴。日暮使君歸，野老紛紛至。但留山鳥啼，與伴松間吹。借問結廬何，使君游息地。借問醉者何，使君閒適意。借問鎸者何，使君自爲記。使君能若此，吾詩不言刺。
戊子正月二十六日夜夢 梅堯臣 
自我再婚來，二年不入夢。昨宵見顔色，中夕生悲痛。暗燈露微明，寂寂照梁棟。無端打窗雪，更被狂風送。
賜緋魚 梅堯臣 
蹉跎四十七，腰間始懸魚。茜袍雖可貴，髮短齒已疎。兒女眼未識，競來牽人裾。不知外朝衆，君恩慙有餘。
和答韓子華餉子魚 梅堯臣 
南方海物難具名，子魚珍美無與并。完鱗全乙異臭腥，素鹽漬曝生花輕。其頭戢戢筠篋盈，出自通印時所評。遠涉川陸來都城，親賓交遺已見情。食指嘗動吾竊驚，果獲異味亦足明。
和答韓奉禮餉荔枝 梅堯臣 
韓盛人所希，四海饋名物。韓復未疎予，分珍曾不一。莆陽荔子乾，皺殻紅釘密。存甘尚可嘉，本味固已失。遥思海樹繁，带露摘初日。安得穆王駿，能置萬里疾。
閏正月二日夜張氏納婦 梅堯臣 
婚姻貴及時，周有摽梅詩。雪後花爭發，人歸室且宜。坐中傳漏鼓，戶外轉星旗。環佩遥聞出，當脩廟見儀。
酌別謝通微判官兼懷歐陽永叔 梅堯臣 
識君童稚時，而今君齒壯。不見二十年，顔貌已非向。親戚多零落，欲語還悲愴。更問平生交，久從滁水上。君又滁水歸，寄音傾桂釀。儻復二十年，吾焉保無恙。
和永叔郡齋聞百舌 梅堯臣 
響舌能令百鳥羞，聽時丹杏發山郵。春雲不定雨來急，濕翅蒼茫高樹頭。
送陶太博通判廣信軍 梅堯臣 
平時易水頭，不復起邊愁。壯士去來久，寒波空自流。臨塘移鷺羽，隔戍見氈裘。半似江南美，軍和勝宴游。
答王太祝卷 梅堯臣 
朝迴泥塗不可出，饑馬倦僕驅之頑。閉門獨與古人語，黄卷未終聞扣關。賢哉公族肯來顧，詩袖大篇令我刪。珠光玉瑩絕瑕纇，强欲指擿徒羞顔。自同培塿最淺狹，安得與子論丘山。
送張太博通判袁州 梅堯臣 
君非身尤謫南州，南方尚鬼其俗媮。蛇爲鄰，虎爲陬，丹茅苦竹深幽幽。邑人祠鬼拜古樹，竹杯一仰來烹牛。牛死齧戄常不幸，誰得禁止專鋤鉤。借曰未信君且往，民將語怪君聽不。仰山頭，有行舟。
依韻和宋中道雨夜 梅堯臣 
暗驚料峭寒，春雪兼春雨。知勝早朝人，閒眠不開戶。丘壑豈無容，泥塗還自取。誰吟何遜詩，不覺逢逢鼓。
讀裴如晦萬里集書其後 梅堯臣 
君自萬里迴，遂成萬里集。其詩二百篇，文字必已立。定應侔前人，未嘗有蹈襲。古溪蠻鐵刀，出塚土花澀。誰將飾以玉，鐔上光熠熠。宋子序其端，精悍孰鉗摯。搜新造空蒙，俗眼不得入。示予要賦之，短戈慙後執。
見胥平叔 梅堯臣 
歷君門兮九重，雲黕黕兮欲雨。隠翠幕兮觀予，心眷眷兮不語。
宣麻 梅堯臣 
彬美下一國，曾無相印酬。莫驚除拜峻，自是戰功優。壯士頗知勇，諸儒方貴謀。淮西封亦薄，裴度死生羞。
朧月 梅堯臣 
夜晴初見月，雲薄未分明。高樹尚無影，遠鴻時有聲。下階嫌履濕，閉戶認苔生。寂寂牆陰暝，更長已漸傾。
兵 梅堯臣 
太平無戰陣，漢卒久生驕。金甲不曾擐，犀弓應自調。嗟爲燎原火，終作覆巢梟。若使威刑立，三軍豈敢囂。
泥 梅堯臣 
一夜添春雨，中衢長舊泥。屐黏憂折齒，馬滑畏顛蹄。去啄從江鶴，相呼任竹雞。朝來放朝請，始與逸人齊。
聞韓仲文使歸 梅堯臣 
傳道使車迴，柳條黄未開。曉寒非絕漠，春色近章臺。名馬北方至，賓鴻南國來。明朝齋祓見，天子始稱才。
未晴 梅堯臣 
未晴初止雨，蒸潤尚侵衣。缺月如羞出，荒雲不肯歸。杏花朱欲綻，梅萼雪將稀。遠鴈來何急，衝風濕翅飛。
夜陰 梅堯臣 
月色明還暗，雲寒散復濃。古堂移魍魎，積霧合蛟龍。濕菌飛螢出，蒼苔上朽重。獨吟嗟向老，氣澀覺偏慵。
夜晴 梅堯臣 
新晴月正明，頻聽夜烏驚。未向高枝穩，時爲繞樹聲。羣飛自紛泊，衆鳥不屏營。躁靜於焉見，誰能度物情。
古鑑 梅堯臣 
古鑑得荒塚，土花全未磨。背菱尖尚在，鼻獸角微訛。月暗蝦𢋙蝕，塵昏魍魎過。但令光彩發，表裏是山河。
橐駞 梅堯臣 
鳴駞出西域，銜尾自連連。漢驛凌雲去，胡人踏雪牽。常時識風候，過磧辨沙泉。老覺肉封側，猶蒙錦帕鮮。
李庭老許遺結絲勒帛 梅堯臣 
紉絲作長带，正勝茱萸紋。冉冉仍垂紼，𤎥𤎥自有薰。鮮華非稱我，脩飾未如君。曾不日來取，賢哉知禮云。
貧 梅堯臣 
生甘類原憲，死不學陶朱。但樂詩書在，未憂鐘鼎無。恥隨波上下，難免鬼歔歈。陋巷曲肱者，終朝還似愚。
行僧 梅堯臣 
風衣何揭揭，有若瓠葉翻。塵土不遠去，白雲藏石門。
送范景仁學士歸蜀焚黄 梅堯臣 
蒼山過秦梁，山盡見川陸。下馬古成都，訪壟得喬木。掃籜開奠席，隕淚濕俎肉。當時相如歸，徒自盛車轂。不問有是爲，事乃今古獨。還因問耆舊，亦莫遺隠卜。荒祠古柏下，殘月杜鵑哭。憑君約史筆，書作西來目。
送宋中道鄭州拜掃 梅堯臣 
酣酣道旁杏，戢戢壠上柏。不知烟火禁，但感風露易。開關掃墓隧，向樹繫車軶。灑淚有餘悲，麒麟高幾尺。
送韓子華歸許昌 梅堯臣 
不值風雨暴，杏過梨已開。社後清明前，燕與人歸來。湖中水方漫，誰共泛其隈。儻有問顦顇，顦顇未忘杯。
燕 梅堯臣 
涎涎隻來燕，飛飛自舞空。輕如漢家后，斜避楚臺風。斗折撩沙觜，相高接草蟲。向人全不畏，切莫入吳宮。
送周衍長官知遼州 梅堯臣 
二月遼陽去，遼陽草未生。春風吹胡沙，捲起黄雲平。土人耕耨晚，種黍何時成。塞地寒且薄，百役子宜輕。
寒食 梅堯臣 
墳塚徧青山，高低占原谷。向來路已荒，今迷問樵牧。涉水到雲林，隔崗聞近哭。沃酒白楊下，悲風何飋飋。雨止梨園殘，鳩聲在茅屋。
依韻和太祝同諸君遊園湖見寄 梅堯臣 
陽春何處來，客自商丘至。一唱新辭工，始見故人意。園林誰與遊，卉木欣已媚。花上有微陰，水邊無近思。遥憐數觴豆，何必親歌吹。牧馬憶當時，招延遺舊地。不逢浮沼雁，但見銜魚翠。日予謬詞律，答句嗟蕪累。安能接賢彥，樂事聯輕騎。獨不負春風，塵纓此懷愧。
聞學士院試含桃薦寢廟詩擬作 梅堯臣 
交交鳴谷鳥，粲粲熟荆桃。寢廟此先薦，離宮將以遨。既同羞俎實，且異獻溪毛。露顆明朝日，朱光逼赭袍。戴經傳自久，漢令著方高。天子從茲食，羣臣賜亦叨。
韓子華約遊園上馬後雨作遂歸 梅堯臣 
誰約玩春物，狂風雲驟開。擺叢多落蕊，蔽路足昏埃。逆水燕迎雨，將生鵝怕雷。嵇康今轉懶，騎馬半途迴。
大風 梅堯臣 
夜風晝不止，天理何可常。正當春木榮，擺磨枝葉傷。東皇務長養，乃值此物狂。曷不訴於帝，斥之出遠方。風伯有罪五，孰肯進皂囊。往時歲苦旱，救熱雨欲滂。吹之不使下，雲雷遂深藏。復摇江海波，白日沈舟航。又卷關塞沙，千里填河隍。拔木與退鷁，書傳言已詳。今者天柔和，煦煦皆敷芳。獨爾何不仁，嚎怒事雄强。既其背天時，誅殛固所當。鳶鳴兼虎嘯，助惡黨亦昌。
春風 梅堯臣 
常愁春雲低，誰料春風惡。摇扇無定響，折幹時聞落。吹花擁細草，送雨來高閣。江燕倚身輕，逆飛前復却。
送侯寺丞知鞏縣 梅堯臣 
伊洛合河流，正臨歸鞏路。崖壁人畏崩，芹泥岸長固。山迴邑郭見，馬入雲煙暮。宰茲雖所淹，况與鄉黨附。
宋次道家摘寶相花歸清平里 梅堯臣 
往歲見此花開遲，手擷羣芳因醉嗅。今來須約爛漫看，及過風雨又已後。主人爲我特殷勤，架底深深掇孤秀。密枝陰蔓不爭開，薄紅細葉尖相鬭。先時已落已掃除，最晚堪憐子所厚。呼童歸遺不可緩，金盤付與急奔驟。暮還已見映雪髻，初拈尚覺香在袖。官橋夜市正沽酒，沽酒共賞莫待晝。
送南京簽判寇中舍 梅堯臣 
東風莫迎船，船下黄流急。送車猶未動，顧棹已不及。離宮佳氣盤，賓幙平時入。因君報親舊，將去江南邑。
送韓奉禮隨侍之許昌 梅堯臣 
岸之側，多菖蒲。岸之下，多乳魚。乳魚可以饌，菖蒲可以葅。羨君調膳去且樂，因使無忘寄我書。
金明池遊 梅堯臣 
三月天池上，都人袨服多。水明摇碧玉，岸響集靈鼉。畫舸龍延尾，長橋霓飲波。苑光花粲粲，女齒笑瑳瑳。行袂相朋接，遊肩與賤摩。津樓金間采，幄殿錦文窠。挈榼車傍綴，歸郎馬上歌。川魚應望幸，幾日翠華過。
和應之還邑道中見寄 梅堯臣 
向老思舊交，欲見恨無翅。前時君來都，欣喜乃一至。亦既勤我懷，酌酒去拘忌。自從離洛陽，此會無三四。謝尹最賢豪，已嗟存沒異。因酬馬上篇，遂寫相逢意。
送韓仲文知許州 梅堯臣 
孰不爲太守，所榮歸故鄉。僚官詫舊識，邸吏窺新章。前去別馬上，今仰立道傍。野老拜車塵，里人持壺漿。至家塤篪美，謁壠雲日光。盛事難盡書，且舉國門觴。
送薛殿丞知達州 梅堯臣 
遠郡古通川，雲煙秀重疊。江從巴蜀來，山與岷峨接。啼鳥異方音，青林四時葉。使君當問俗，市賈皆紅頰。
依韻朱學士廉叔憶穎川西湖春色寄獻尚書晏公且將有宛丘之命 梅堯臣  西湖
物景有先後，春工無舊新。追歡成杳靄，寄詠苦逡巡。湖水與濠接，岸亭將寺鄰。豔花簪舞髻，弱藻罥重緡。客奏桓伊笛，人歌柳惲蘋。何嘗煩几案，自得去埃塵。縱語曾忘倦，從游未覺頻。賦詩高壓古，下筆敏如神。每想魂俱往，終知夢是因。廣騷常慕屈，感遇亦希陳。借問摛詞者，當時別乘人。喜公移幕府，連賞二州春。
集英殿賜百官宴以雨放 梅堯臣 
春來無點雨，三月始聞雷。曉殿鳴簷急，羣公罷食迴。燕迎風翅健，馬踏霧泥開。晚覺微陽透，飛光上綠槐。
送陳太祝歸河陽 梅堯臣 
羸馬度關去，夜向河橋歸。水風來何急，吹裂游子衣。到家莫久留，速書赴禮闈。大對必有藴，時哉無闊稀。
送祖擇之秘丞知海州 梅堯臣 
驥有千里足，不使千里馳。人有抱長才，亦復不得施。去去作守長，政化尚可爲。勿云海濱陋，豈無彼黔黎。事舉訟必簡，安能忘酒巵。水物錯在俎，鹹腥應自宜。朐山日相對，亦莫厭其卑。蒼翠入畫戟，濃淡若秀眉。但向此中樂，用捨乃繫時。
戊子三月二十一日殤小女稱稱三首  其一 梅堯臣 
生汝父母喜，死汝父母傷。我行豈有虧，汝命何不長。鴉雛春滿窠，蜂子夏滿房。毒螫與惡噪，所生遂飛揚。理固不可詰，泣淚向蒼蒼。
戊子三月二十一日殤小女稱稱三首  其二 梅堯臣 
蓓蕾樹上花，瑩絜昔嬰女。春風不長久，吹落便歸土。嬌愛命亦然，蒼天不知苦。慈母眼中血，未乾同兩乳。
戊子三月二十一日殤小女稱稱三首  其三 梅堯臣 
高廣五寸棺，埋此千歲恨。至愛割難斷，剛性挫以鈍。淚傷染衣班，花惜落蔕嫩。天地既許生，生之何遽困。
與用文師 梅堯臣 
師名學佛者，何乃愛吾詩。吾方嗟世人，各各事奔馳。蒼鷹絕海至，不異攫鼠鴟。所趨有遠近，所向皆餒饑。潄水對無語，風動庭樹枝。
送吳沖卿學士歸蔡州 梅堯臣 
孟夏日南歸，馬耳豎迎風。急雨不及避，斷霓明向東。古城汝水傍，化俗寄我公。君今去拜慶，酥酪美將同。
下土橋送刁景純忽大風韓子華先歸遺其小方巾明日持還副以此詩 梅堯臣 
昨日汴水頭，共餞東去人。暴風吹黄沙，對面不相親。歸來乘大馬，誤擲小方巾。平明馳奴還，偷樣古逼真。
刁景純期水門再別以風雨不往 梅堯臣 
餞客客未至，明朝當更來。風雨尋船懶，車馬向城迴。烏帽吹覺重，清樽想誰開。終期江上見，俗禮聊損裁。
韓子華訪石昌言不遇石有詩韓邀和答 梅堯臣 
嘗聞載酒者，去訪子雲居。乃值徒御出，遂令談笑虛。爲黍寧乏具，題鳳豈有諸。一聽負荆語，還想藺相如。
舟中夜聽汴河水聲 梅堯臣 
夏雨漲黄流，夜鳴鄰船柁。乘危冒險人，不識西山餓。
逢王公慥太博 梅堯臣 
駑馬不惜蹄，出門莫畏泥。泥中逢故友，十載相乖睽。但怪蒼鬢色，斑斑俯鐵驪。少立不及語，交策或東西。向晚我還舟，君來訪長堤。對論出處跡，存沒生悲啼。勿言少壯日，志意吐虹霓。而今七不堪，懶又甚於嵇。
寄題洪州慈濟師西軒 梅堯臣 
西軒無落暉，所頼西庭竹。竹間有古葉，竹上有繁綠。夜雨一洗梢，朝陽似晞沐。焚香愛此心，自不同諸俗。
送謝著作歸陳州 梅堯臣 
騏驥泥中行，偶蹶未千里。終當至高衢，尚苦泥行恥。今歸雨濛濛，嘶鳴欲何止。乃念彼名駒，近在清川涘。他日見騰驤，駑櫪此垂耳。
和石昌言學士官舍十題 病竹 梅堯臣 
水邊移得已傷根，枝葉如枯生意少。主人不使荒穢侵，遂長琅玕勝凡草。
和石昌言學士官舍十題 石榴花 梅堯臣 
春花開盡見深紅，夏葉始繁明淺綠。祇知結子熟秋霖，不識來時有筇竹。
和石昌言學士官舍十題 薏苡 梅堯臣 
葉如華黍實如珠，移種官庭特葱蒨。但蠲病渴付相如，勿恤謗言歸馬援。
和石昌言學士官舍十題 石蘭 梅堯臣 
言石曾非石上生，名蘭乃是蘭之類。療痾炎帝與書功，紉佩楚臣空有意。
和石昌言學士官舍十題 萱草 梅堯臣 
人心與草不相同，安有樹萱憂自釋。若言憂及此能忘，乃是人心爲物易。
和石昌言學士官舍十題 葵花 梅堯臣 
此心生不背朝日，肯信衆草能蘙之。真似節旄思屬國，向來零落誰能持。
和石昌言學士官舍十題 蔬畦 梅堯臣 
手自除荒手自鋤，葱鍼已插壅薤本。朝芸夕灌豈不勤，比食翦苗閑且穩。
和石昌言學士官舍十題 水紅 梅堯臣 
江天淡淡江水平，江岸有花紅作穗。今日特向都城開，晝時只合銜魚翠。
和石昌言學士官舍十題 甘菊 梅堯臣 
世言此解制頹齡，便當園蔬春競種。到秋猶得泛其英，爛醉莫辭官有俸。
和石昌言學士官舍十題 蘭 梅堯臣 
楚澤多蘭人未辯，盡以清香爲比擬。蕭茅杜若亦莫分，唯取芳聲襲衣美。
勉致仕李秘監 梅堯臣 
淵明歸柴桑，家貧食不足。當其勇去時，不待秫稻熟。借問何以然，實恥暫屈辱。公常爲近臣，曾不輒媚曲。一緣府舍災，遂使還秩祿。祿仕四十年，內乏釜鍾粟。歸來託四鄰，恓恓無片屋。去就異前人，其義已介獨。譬之食嗟來，應自甘退縮。當營負郭田，漸可事水竹。
送施景仁太博提點江南坑冶 梅堯臣 
楚山豈無銅，楚匠豈不工。大鑪常乏鑄，碧丱那得充。積弊在鄉縣，孰肯以利籠。君今承詔行，諭民當得中。苟能使之發，亦莫取之窮。此乃事可久，山深山自通。
夜泊虹縣同施景仁太博河上納凉書事 梅堯臣 
與君愛清風，移榻就明月。月落見星繁，星繁如晝熱。霑衣輕露墜，響岸崩湍齧。坐思都城時，誰許脚不韈。
施景仁邀詠泗州普照王寺古檜 梅堯臣 
來尋淮上寺，老檜莫知年。劫火已鎔像，樛枝寧改煙。根拏怪石入，節駮蒼苔堅。欲問浮波箭，空嗟此獨傳。
送王判官同提點坑冶 梅堯臣 
地雖不愛寶，利在與民共。務國不務民，儻有安得用。孟氏美王囿，其說久已誦。聊此陳薄言，忉怛不能重。
淮雨 梅堯臣 
雨脚射淮鳴萬鏃，跳點起漚魚亂目。濕帆遠遠來未收，雲漏斜陽生半幅。
舟次山陽呈王宗說寺丞 梅堯臣 
遠客雖有樂，莫如逢故人。夜懷夷門時，月照楚水濱。自居扁舟上，隨處與船鄰。宜將到此日，因使報朋親。
送崔黄臣寺丞宰臨海 梅堯臣 
補官桐廬時，已飽嚴陵釣。進吏六百石，又得臨海嶠。因之論出處，足以見風調。洪潮可登觀，萬里漲川竅。收縮向何歸，由來人莫料。憑君能賦才，庶或窮其妙。
楚童 梅堯臣 
楚童能捕魚，乃在水邊居。手取眼不顧，情知獺未如。鬢上浮萍草，點點綠有餘。既挈不暇理，歸來莫取渠。
雜詩絕句十七首  其一 梅堯臣 
蛙行動萍葉，誤觀作游魚。稍稍引兩股，已變科斗書。
雜詩絕句十七首  其二 梅堯臣 
青草生水中，日日隨水長。水落何所依，撩亂爲宿莽。
雜詩絕句十七首  其三 梅堯臣 
有蟲託斷葑，斷葑日夕流。不知止息處，隨夫非自由。
雜詩絕句十七首  其四 梅堯臣 
荒水浸籬根，籬上蜻蜓立。魚網挂繞籬，野船籬外入。
雜詩絕句十七首  其五 梅堯臣 
茸茸翦熟絲，雨染燕脂暈。滿樹斂黄昏，槿花無此分。
雜詩絕句十七首  其六 梅堯臣 
青青老鏡葉，下有繁實尖。浪頭撥船女，刺手終不嫌。
雜詩絕句十七首  其七 梅堯臣 
岸傍草樹密，往往不知名。其間有啼鳥，似與船相迎。
雜詩絕句十七首  其八 梅堯臣 
青蠅何處來，聚集滿盤間。誰知腹中物，變化如循環。
雜詩絕句十七首  其九 梅堯臣 
水上賣瓜女，摘瓜陂上田。長麻已不識，滿把青銅錢。
雜詩絕句十七首  其一○ 梅堯臣 
買魚問水客，始得鯽與魴。操刀欲割鱗，跳怒鬐鬛張。
雜詩絕句十七首  其一一 梅堯臣 
沙頭風雨來，帖水野雲黑。如觀曹公營，萬弩射船側。
雜詩絕句十七首  其一二 梅堯臣 
前時雙鴛鴦，失雌鳴不已。今更作雙來，還悲舊流水。
雜詩絕句十七首  其一三 梅堯臣 
度水紅蜻蜓，傍人飛欵欵。但知隨船輕，不知船去遠。
雜詩絕句十七首  其一四 梅堯臣 
塘上挽船人，塘泥深及脛。落日望前村，心將道途競。
雜詩絕句十七首  其一五 梅堯臣 
燕立茅屋脊，燕銜芹岸泥。巢成同養子，薄暮亦同棲。
雜詩絕句十七首  其一六 梅堯臣 
鵲銜高樹蟬，危脇繅車響。露腹不曾肥，殺之嗟已往。
雜詩絕句十七首  其一七 梅堯臣 
河畔有釣翁，團泥爲甕缶。坐想秦人聲，思傾杜陵酒。
五月二十夜夢尹師魯 梅堯臣 
昨夕夢師魯，相對如平生。及覺語未終，恨恨傷我情。去年聞子喪，旅寄誰能迎。家貧兒女幼，迢遞洛陽城。何當置之歸，西望淚緣纓。
五月二十四日過高郵三溝 梅堯臣 
甲申七月七，未明至三溝。先妻南陽君，奄化向行舟。魂去寂無跡，追之固無由。此苦極天地，心瞀腸如抽。泣盡淚不續，岸草風颼颼。柎殭尚疑生，大呼聲裂喉。柁師爲我歎，挽卒爲我愁。戊子夏再過，感昔涕交流。恐傷新人心，强制揩雙眸。未及歸旅櫬，悲恨何時休。
過茱萸堰 梅堯臣 
茱萸堰在吳牛死，茱萸堰廢吳牛閑。吳牛閑，東南百貨來如山。
詠歐陽永叔文石硯屏二首  其一 梅堯臣 
虢州紫石如紫泥，中有瑩白象明月。黑文天畫不可窮，桂樹婆娑生意發。其形方廣盈尺間，造化施工常不沒。虢州得之自山窟，持作名卿硯傍物。
詠歐陽永叔文石硯屏二首  其二 梅堯臣 
鑿山侵古雲，破石見寒樹。分明秋月影，向此石上布。中又隠孤壁，紫錦藉圓素。山祇與地靈，暗巧不欲露。乃值人所獲，裁爲文室具。獨立筆硯間，莫使浮埃度。
永叔進道堂夜話 梅堯臣 
海風驅雲來，池雨打荷急。虛堂開西窗，晚坐凉氣入。與公語平生，事不一毫及。初探易之奧，大衍遺五十。乾坤露根源，君臣排角立。言史書星瑞，亂止由不戢。巨惡參大美，微顯豈相襲。陳疏見公忠，曾無與朋執。文章包元氣，天地得噓吸。明吞日月光，峭古崖壁澀。淵論發賢聖，暗溜聞鬼泣。夜闌索酒巵，快意頻舉挹。未竟天已白，左右如啟蟄。
贈劉謀閤副 梅堯臣 
聲名赫赫在窮塞，眉宇堂堂真丈夫。腰劍臂弓輕赴敵，無人不伏魏黄鬚。
長蘆江口 梅堯臣 
風駕晚潮急，浪頭相趁過。水歸瓜步小，船下秣陵多。鷗舞不停翅，燕飛輕帖波。今來學楚客，薄暮愛漁歌。
金陵懷古 梅堯臣 
秦莫恃棧閣，吳莫恃壍江。不能恃以德，二國竟亦降。邇來屢興廢，由險輕萬邦。誰知荒凉城，空存如刳腔。我今經其下，弔古語愧哤。嗟哉石頭潮，助怒常舂撞。
江畔 梅堯臣 
江畔菱蒲碧無主，吳牛夜𩥇江干歸。舟人不悟月已上，花脚野蚊撩亂飛。
慈姥山石崖上竹鞭 梅堯臣 
江水浸石壁，峭直無鳥蹤。穴垂青竹根，瘦蛇愁作龍。霹靂雨脚入，濕點莓苔封。世人不得用，八馬今乖慵。
阻風 梅堯臣 
老漁吹浪不肯休，一夜南風打籬響。灘下輕舟未可行，山脚盤渦似車輞。
慈姥磯下 梅堯臣 
蘆汀泱漭外，露斂見孤嶂。行舟每出觀，漸近已殊狀。傍來認飲牛，正去忽側盎。水壑陰若舂，野鳥時與相。且待風色迴，出口始浩蕩。
早發 梅堯臣 
吳雞鳴隔山，江月半在水。齧齧出岸潮，霅霅入蒲葦。解䋏泛明鏡，接天知幾里。我家今不遥，正住句溪尾。
望夫石 梅堯臣 
征骨化爲塵，柔肌化爲石。高山共蒼蒼，臨水望脈脈。青雲卷爲髮，缺月低照額。千古遺恨深，終不見車軏。
過褐山磯值風 梅堯臣 
山口風偏急，磯頭水似煎。喧聲殊倦聽，逆上正難牽。暗石誰愁礙，長途未擬前。江心看白浪，卷起大於船。
褐山磯上港中泊 梅堯臣 
風惡舟難進，聊依浦裏村。岸潮生蓼節，灘浪聚蘆根。日脚看看雨，江心漸漸昏。篙師知蟹窟，取以助清樽。
宿磯上港 梅堯臣 
夜深風浪息，月正在南斗。遠水生白煙，疏螢出荒莽。照蟹屢爇薪，張魚未發笱。獨能憐野客，游宦意何有。
謁昭亭廟 梅堯臣 
連峯到溪止，澄溜向潭瀉。廟道走山腰，雀雛鳴屋瓦。古壁畫雲雷，空庭儼輿馬。眷予來故鄉，絜齋陳奠斝。尚想昔丱童，維愚託民社。每從諸父賽，朅至此祠下。今齒踰不惑，雙親世似寡。過此無所禱，曷慕逢時者。
昭亭潭上別 梅堯臣 
行舟晚解去，親戚各還家。淚落正濕衣，腸翻如轉車。借是昭亭水，相隨亦有涯。予今游宦意，曾不學匏瓜。
宣州環波亭 梅堯臣 
冒暑駐輪轂，徘徊北壕上。棟宇起中央，芙蓉生四向。今吾太守樂，慰此郡人望。雨從昭亭來，水入句溪漲。蜻蜓立欄角，朱鯉吹荷浪。岸木影下布，水鳥時引吭。心閑不競物，興適每傾釀。薄暮詠醉歸，陪車知幾兩。
昭亭山 梅堯臣 
曰山何必高，要在出雲雨。昭亭非峻峯，雄雄若蹲虎。旱歲一來祠，霈然隨瀝酤。有草牧爾牛，有薪資爾斧。有溪出其陰，有潭在其塢。獸則貛與貉，魚則魴與鱮。山雛水羽聲，下上相雜伍。呼名如謙恭，號叫若怒侮。崖竹或節疎，嶺松或復腐。巨蜂結層房，養子窟深土。何事山中人，采以爲市賈。其容固已多，其忍吾未取。
泊姑熟江口邀刁景純相見 梅堯臣 
尾生信女子，抱柱死不疑。吾與丞相約，安得不顧期。徘徊大江側，念此親相知。欲留時已晚，欲去情難持。引領望軒車，豈能慰我思。願聞下士禮，無曰屈非宜。
見牧牛人隔江吹笛 梅堯臣 
朝與牛出牧，晝與牛在野。日暮穿林歸，長笛初在骻。面尾騎且吹，音響未成雅。隨風散遠近，舉調任高下。我方江上來，平溜若鏡瀉。悠悠經醉耳，亦足發瀟灑。苟能和人心，豈必奏韶夏。鄭聲實美好，蠹情如剔剮。况其荒敗跡，又亦甚裂瓦。南箕成簸揚，寺孟詠侈哆。我今留此詩，誰謂馬喻馬。
依韻和歐陽永叔中秋邀許發運 梅堯臣 
看取主人無俗調，風前喜御夾衣凉。競邀三五最圓魄，知比尋常特地光。豔曲旋教皆可聽，秋花雖種未能香。曾非惡少休防準，衆寡而今不易當。
與夏侯繹張唐民游蜀岡大明寺 梅堯臣 
秋葉已多蠹，古原看更荒。廢城無馬入，破冢有狐藏。寒日稍清迥，寒山分漭蒼。田衣指白水，此下是雷塘。
寄麥門冬於符公院 梅堯臣 
佳人種碧草，所愛凌風霜。佳人昔已歿，草色尚蒼蒼。陸行載以車，水行載以航。于今五六年，與我道路長。思人不忍棄，期植寒冢傍。我嗟復北去，安得畢此喪。留植精舍中，遠挈防根傷。他時京峴下，不比野蒿黄。
送張唐民 梅堯臣 
楚甸有行客，西風一孤舟。遠隨淮月上，若與星磋浮。野岸襲幽芳，氣清露已秋。得意美魚蟹，白酒問沙頭。
秋夜同永叔看月 梅堯臣 
青天有右目，昏明不常開。常時翳雲氣，古鑑生莓苔。秋夜特清徹，乃顧漸西迴。靈兔不擣藥，是夜無纖埃。與君玩流景，置酒臨層臺。單衣濕白露，鳴鴈方南來。以言歡未終，鴈聲一何哀。
中秋不見月答永叔 梅堯臣 
天嫌物兼美，而使密雲藏。已向石屏見，何須照席光。
和永叔中秋夜會不見月酬王舍人 梅堯臣 
主人待月敞南樓，淮雨西來斗變秋。自有嬋娟侍賓榻，不須迢遞望刀頭。池魚暗聽歌聲躍，蓮的明傳酒令優。更愛西垣舊詞客，共將詩興壓曹劉。
觀永叔集古錄 梅堯臣 
古碑手集一千卷，河北關西得最多。莫怕他時費人力，他時自有錦蒙駞。
觀舞 梅堯臣 
誰憐嬌小好腰支，老大而今莫那伊。太守風流未應淺，更教多唱楚人辭。
留別永叔 梅堯臣 
舊友競留連，我征時已晚。但言會合難，豈道行路遠。行路到有期，別離未即返。明當各相思，念此去且懶。
觀永叔畫真 梅堯臣 
良金美玉不可畫，可畫惟應色與形。除却堅明盡非寶，世人何得重丹青。
畫真來嵩 梅堯臣 
廣陵太守歐陽公，令爾畫我憔悴容。便傳髣髴在縑素，只欠勁直藏心胸。與我貨布不肯受，此之醫卜曾非庸。公今許爾此一節，爾只丹青其亦逢。
別後寄永叔 梅堯臣 
前日辭親淚，又爲別友出。愁極反無言，欲言詞已窒。荷公知我詩，數數形美述。茲道日未堙，可與古爲匹。孟盧張賈流，其言不相昵。或多窮苦語，或特事豪逸。而於韓公門，取之不一律。乃欲存此心，欲使名譽溢。竊比於老郊，深愧言過實。然於世道中，固且異謗嫉。交情有若此，始可論膠漆。
登楊州北門 梅堯臣 
樓上山如淡墨畫，城中水似輕藍挼。楊州今似刀州景，似聽中和樂職歌。
因目痛有作 梅堯臣 
已爲貧孟郊，拚作瞎張籍。詩句但口吟，世事不眼歷。既能分好惡，難用變青白。讀書聽吾兒，且未廢朝夕。
宿邵埭聞雨因買藕芡人迴呈永叔 梅堯臣 
秋雨雁來急，夜舟人未眠。亂風燈不定，暝色樹相連。寒屋猛添響，濕窗愁打穿。明朝持藕使，書此寄公前。
寄許主客 梅堯臣 
昨日山光寺前雨，今朝邵伯堰頭風。野雲不散低侵水，魚艇無依尚蓋蓬。藕味初能消酒渴，蓼花猶愛照波紅。楊州有使急迴去，敢此寄聲非塞鴻。
八月二十二日迴過三溝 梅堯臣 
不見沙上雙飛鳥，莫取波中比目魚。重過三溝特惆悵，西風滿眼是秋蕖。
牛背雙鸜鵒 梅堯臣 
牛背雙鸜鵒，煙陂共入時。草枯行解美，日晚趁羣遲。閒載寧辭遠，相鳴不間雌。初驚牧人去，飛上野桑枝。
廣陵歐陽永叔贈寒林石硯屏 梅堯臣 
磷磷石岸上，濃淡樹林分。隔水見寒島，暗枝藏宿雲。賢哉吾益友，持以贈離羣。琥珀不須問，中心多化蚊。
岸貧 梅堯臣 
無能事耕穫，亦不有雞豚。燒蚌曬槎沫，織蓑依樹根。野蘆編作室，青蔓與爲門。稚子將荷葉，還充犢鼻裩。
村豪 梅堯臣 
日擊收田鼓，時稱大有年。爛傾新釀酒，飽載下江船。女髻銀釵滿，童袍毳氎鮮。里胥休借問，不信有官權。
晚雲 梅堯臣 
黕黕日脚雲，斷續如破灘。忽舒金翠尾，始識秦女鸞。又改爲連牛，綴燧懷齊單。伺黑密不囂，額額城未剜。風吹了無物，猶立船頭看。
荇 梅堯臣 
荇葉光於水，鉤牽入遠汀。淺黄雙蛺蝶，五色小蜻蜓。老死懷江女，飄浮笑楚萍。西風莫苦急，孤蕊有餘馨。
晚日 梅堯臣 
晚日晴還暖，人閒見物機。葉枯蟲自裹，窗響蜜尋歸。林下見收柿，水邊聞擣衣。吾嗟久爲客，却愧寄荆扉。
寄酬發運許主客 梅堯臣 
淮上秋來物意閑，又乘輕舸信帆還。一浮一沒水中鳥，更遠更昏天外山。斜幅纏踍兵吏至，濃金灑紙頷珠頒。欲酬已覺不能敵，盡日臨風思自慳。
前日 梅堯臣 
前日楊州去，酒熟美蟹蜊。秋風淮陰來，沙暖拾蚌螄。不言爾貧富，只繫其鄙夷。漢重二千石，後世何忽之。
淮陰 梅堯臣 
青環瘦鐵纜，繫在淮陰城。水脛多長短，林枝有直橫。山夔一足走，妖鳥九頭鳴。韓信祠堂古，誰將胯下平。
哀王孫 梅堯臣 
泗水赤龍將欲飛，瘦蛟在泥雲未歸。冰繭煮灰寒水擊，長大王孫抱饑色。誰知適自下鄉來，日昃可哀猶未食。菰飯白漿持與君，王孫王孫何復云。
沛公歌 梅堯臣 
赤帝醉提龍劍行，徑草沒人壯士驚。白蛇斷裂不可續，神嫗哀哀夜深哭。酒醒自負氣生虹，從者日畏天下雄。秦皇玉輿來向東，安知隠在芒碭中。婦人自識雲氣從，王命艱哉豐沛公。
使風 梅堯臣 
胯下橋南逆水風，十幅蒲帆彎若弓。淮波带日魚鱗紅，岌岌飛上北斗中。龜山始撞人定鐘，岸草澀澀鳴秋蟲。
田家屋上壺 梅堯臣 
脩蔓屋頭綴，大壺簷外垂。霜乾葉猶苦，風斷根未移。收挂煙突近，開充酒具遲。賤生無所用，會有千金時。
九月二日夢後寄裴如晦 梅堯臣 
裴生安健否，試問雁經過。處士賦鸚鵡，將軍養駱駝。食魚今飽未，索米奈貧何。昨夜分明夢，持書認篆窠。
昭信淮上 梅堯臣 
清淮渺然去，白浪勢如奔。同發已先遠，獨行將向昏。洲長寧辨路，夜泊偶依村。燈火稍覺亂，應聞人語喧。
小村 梅堯臣 
淮闊州多忽有村，棘籬疎敗謾爲門。寒雞得食自呼伴，老叟無衣猶抱孫。野艇鳥翹唯斷纜，枯桑水齧只危根。嗟哉生計一如此，謬入王民版籍論。
難知 梅堯臣 
自古難知不遇人，朝爲蛇鼠暮龍麟。魏齊客溺簀中死，亭長妻輕胯下貧。白石夜歌誰與進，黄金懷印自能伸。丈夫只患無才業，何恨區區逐路塵。
九山 梅堯臣 
我經九山問野叟，崔嵬一無安曰九。且恐斷岸積瓊玖，復意陂原多産韭。又疑堆壟若柱灸。四者未悟叟不言，使我臨流獨搔首。
淮岸 梅堯臣 
秋水刷土骨，峭瘦如老石。虛沙歸島嶼，寒浪潄竅隙。下過白魚尾，上有蒼獺跡。平崗自相連，野籜鳴風櫟。
原有禽倏鳴升遽默下 梅堯臣 
小禽不盈握，羽翮自輕捷。裊裊上雲鳴，聲窮如隕葉。雀懷啄粟娛，鷃有棲蒿愜。嗟嗟力甚微，枉與鷹鸇接。
浮來山 梅堯臣 
秦鬼驅卯沙，聚結無蒼翠。誰云海上移，能與潮浮至。洞噓蛟鼉腥，廟畫風雷異。雲母今有無，庶爲仙藥餌。
泊下黄溪 梅堯臣 
黄溪晚來泊，得見田家微。刺艇斜陽下，耕洲載耒歸。牛鳴向窂犢，犬喜入人衣。復有返樵者，檐枯翹雉肥。
濠梁感懷 梅堯臣  泰山
天子昔封禪，吾叔從金輿。迴首泰山下，出建雙隼旟。來尋觀魚臺，遂遠承明廬。當時十五詠，螢照墨石書。
渦口 梅堯臣 
秋水見灘底，淺沙交浪痕。白魚跳處急，宿雁下時昏。带月入渦尾，落帆防石根。清淮行未盡，明日又前村。
夢同諸公餞仲文夢中坐上作 梅堯臣 
已許郊間陳祖席，少停車馬莫催行。劉郎休恨三千里，樽酒十分聽我傾。
過塗荆二山遇暗石 梅堯臣 
淮流兩山間，勢束秋漲急。聚石如伏兵，斂斂波下立。輕舟不可防，而况昧所習。暗值柂已毀，後者戒前及。同發去漸遥，更愁寒灘澀。
舟上采菊 梅堯臣 
泯泯平慢流，行當季秋月。演漾過汀洲，汀洲芳杜歇。白露夜正霏，黄菊寒更發。采以泛酒巵，不獨映華髮。
朝暮 梅堯臣 
氣候輒未定，寒暄朝暮間。挾纊水風生，衣綌川陽還。綠草藏邃岸，枯櫟植高山。且非天時異，順理心自閑。
荆山 梅堯臣 
和楚人，茲楚地。泣玉山，無所記。但見楚人誇産玉，古廟幽幽無鬼哭。儻有鬼，定無足。
塗山 梅堯臣 
古傳神禹迹，今向舊山阿。莫問辛壬娶，從來甲子多。夜淮低激射，朝江上嵯峨。荒廟立泥骨，巖頭風雨過。
曉日 梅堯臣 
出舟曉日升曈矓，波上爛爛黄金鎔。羃歷紫煙生鏡中，釣船似畫分橫縱。風莫從虎雲從龍，變作霏霞重復重。
雞聲 梅堯臣 
雞聲踏曉呼，呼起扶桑烏。含光如車輪，碾雲蹤跡無。誰教夸父逐，遠向鄧林趨。復從海底轉，循環似轆轤。
采杞 梅堯臣 
誰謂岸無杞，條其長矣。誰謂杞無實，爛其皇矣。掇彼征矣，檐既盈矣。捨棘與蠹，造此宜酒。維此宜酒，我挹我注。我飲我助，以養我籲。
泊橛澗觀渡 梅堯臣 
隔岸呼舟檝，臨河立馬牛。解鞍沙上憩，沉網渚間收。殘日銜沙尾，孤帆落戍頭。莫愁暄作雨，晚水白煙浮。
看山寄宋中道 梅堯臣 
前山不礙遠，斷處吐尖碧。研青點無光，淡墨近有跡。前林橫白雲，復與後嶺隔。孤舟川上人，引望不知夕。安得老畫師，寫寄幽懷客。
暮雨 梅堯臣 
水上魚，吹白露。山頭雲，與龍附。潭中水作潭中雨，朱鼈飛過吳洲去。鯉魚相隨不知數，老蛤銜泥在深處。
細雨樵行 梅堯臣 
蛟人困卧寒潭底，怗波濛濛垂白綃。波上女兒飛輕橈，逆流自與郎去樵。風吹鬢髮不及撩，鴉翅卷起蠆尾翹。濃纈羅带長繞腰，日暮下來吹短簫。
晨鴉 梅堯臣 
雲昏月黑鴉不知，皷聲鼕鼕雞報啼。睥睨未辨天東西，癡雛噪舞羣翅低。野桑葉卷風淒淒，濃霧不起寒雨迷，晨鴉却歸巢上棲。
會稽婦 梅堯臣 
食藕莫問濁水泥，嫁婿莫問寒家兒。寒兒黧黑面無脂，驥子縱瘦骨骼奇。買臣貧賤妻生離，行歌負薪何媿之。高車來駕建朱旗，銅牙文弩擐犀皮。官迎吏走馬萬蹄，江潮晝起橫白霓。舊妻呼載後乘歸，悔淚夜落無聲啼。吳酒雖美吳魚肥，儂今豢養慚豬雞。園中高樹多曲枝，一日挂與桑蟲齊。
九日次壽州 梅堯臣 
昔人把菊望青榼，今我持酒無黄花。自催屋裏紅鱗膾，不彈牆頭白項鴉。壽春城高枕淮水，綠蒲疎疎暮帆起。登臨不學孟參軍，帽墜山風費嘲紙。
泊壽春龍潭上夜半黑風破一舟 梅堯臣 
盲風吼空來，不識前山遮。迴激入灣口，暗浪騰水涯。喧聞破我船，沉沒驚一家。晦昧若塗漆，心緒如亂麻。燈光不出戶，鬼火空照沙。百物任漂蕩，薄命誰怨嗟。但存此空舟，坐類鳥寄槎。妻孥皆失色，一夕鬢欲華。詹惶俟天明，頃刻抵歲遐。雨寒雞唱遲，况乃城上鴉。
潁上得鯉魚爲膾懷餘姚謝師厚 梅堯臣 
青蓑潭上老，赬尾網中魚。買作秋盤膾，還思遠客書。越齏橙熟久，楚飯稻舂初。雖去故鄉遠，不嫌爲饌疎。
丘家渡早發 梅堯臣 
曲潁若秋蛇，屈盤鱗甲活。問戍得耕人，拾魚逢祭獺。草窠殘野燒，樹挂經流沫。百里相對看，頻行媿迂闊。
水次蘚花 梅堯臣 
秋雨日霏霏，碧花生疊疊。水邊有神女，粧去遺翠靨。岸側小家婦，不知所宜愜。未得未還人，自將渾面帖。
夜行憶山中 梅堯臣 
青熒鬼火動，不悟前山雨。昏徑梟鳥鳴，獨行毛髮聚。桷葉枯綴林，風動疑有虎。低迷薄雲開，心喜淡月吐。
村醪 梅堯臣 
雨濕破荆籬，風摇樹亞旗。小槽聲不急，挈榼問沽遲。摘果野棠熟，望人船火隨。燈前相對飲，還似昔過時。
川上田家 梅堯臣 
斜光隔河明，入照桑柘下。臯壠生麥苗，青青尚堪把。遠見牛羊歸，相親童稚野。醉歌秋草間，頗與世家寡。
發勻陵 梅堯臣 
秋雨密無迹，濛濛在一川。孤村望漸遠，去鳥飛已先。向晚雲漏日，微光人倚船。安知偶自適，落岸逢沙泉。
聞雁 梅堯臣 
濕雲夜不散，薄處微有星。孤雁去何急，一聲愁更聽。心應失舊侶，翅已高青冥。幾日江海上，鳬鷗共滿汀。
牽船人 梅堯臣 
沙洲折脚雁，疑人鋪翅行。奈何暮雨來，復值寒風生。濕毛染泥滓，縮頸無鳴聲。爾輩正若此，猶勝被堅兵。
田人夜歸 梅堯臣 
田收野更迥，墟里隔煙陂。荒徑已風急，獨行唯犬隨。荆扉候不掩，稚子望先知。自是一生樂，何須閭井爲。
行次潁州聞張甥宗亮不捷鄉薦以詩唁而迎之 梅堯臣 
風前汝陰道，雨冷江南書。始歎與意異，何慚定鑑疎。但能存楚玉，切莫道黔馿。不負當時約，馳迎一乘車。
聞櫓 梅堯臣 
靜夜有舟下，中流聞櫓聲。隔窗燈已暗，卷幔月微明。漸向寒灣遠，遥應宿枕驚。客心何苦急，曾是不緣名。
晚鷗 梅堯臣 
晴川带微陽，鷗鳥雙飛去。雙飛如有歸，並宿向何處。汀寒霧羃歷，永落沙沮洳。不避近行舟，應知心寡慮。
新晴 梅堯臣 
陰雲忽掃盡，朝日吐清光。萬里不礙日，衆鳥欣哢吭。草樹已摇落，山川尚鬰蒼。百事擇佳日，佳日唯晴陽。
將次項城阻風舟不能進 梅堯臣 
逆水寒風急，輕舟晚不前。因來泊古渡，聊且上平田。草軟行方穩，鶉驚去瞥然。却尋孤岸遠，吹幘亂華顛。
斫膾懷永叔 梅堯臣 
高河古穴深，下有蒼鱗鯽。出水獰將飛，落刀細可織。香粳炊正滑，白酒美少力。但欠平生歡，共此中路食。
夜漁 梅堯臣 
夜漁歸自速，短艇若飛雲。水動月猶白，挐音人不聞。迴身明燭底，撫卷至宵分。我以此爲足，勞勞非爾羣。
驚鳧 梅堯臣 
驚鳬雖避人，終戀舊所泊。盡背船頭去，却從船尾落。須知取勢高，不是初飛錯。
十月三日相公花下小飲賦四題 拒霜 梅堯臣 
木杪芙蓉花，開非紅豔早。常畏晚霜寒，朱華競衰草。
十月三日相公花下小飲賦四題 九月二十八日牡丹 梅堯臣 
香包已向青春發，又見秋深特地開。應笑菊殘無意思，不能邀賦洛陽才。
十月三日相公花下小飲賦四題 殘菊 梅堯臣 
零落黄金蕊，雖枯不改香。深叢隠孤秀，猶得奉清觴。
十月三日相公花下小飲賦四題 三日醼集 梅堯臣 
蕭然寒圃有殘芳，吟遍朱欄向夕陽。既許坐陪公衮貴，却慚蒿羽接鸞凰。
依韻許主客北樓夜會 梅堯臣 
一日能逢幾笑歡，高樓紅蠟滴金盤。吟餘隴首雲初散，唱盡陽關露已寒。不管星河漸西落，自將煙水去程寬。當時坐客各南北，誰憶重遊泛木蘭。
謹和相國屋上菊叢 梅堯臣 
屋上有叢菊，結根深瓦縫。既無地勢美，又乏土力擁。乃因塗明生，不由人所種。亦能應節開，焉取入公用。公來步廣庭，聞雁目始縱。忽見粲然英，降植合常從。賓僚席其傍，詠玩意已重。物莫厭僻遠，會遇良可頌。
寒菜 梅堯臣 
畦蔬收莫晚，圃吏已能供。根脆土將凍，葉萎霜漸濃。不應虛匕筯，還得間庖饔。旨蓄詩人詠，從來用禦冬。
送裴節推歸京 梅堯臣 
遠水未生凍，輕舟歸大梁。岸迴初向月，篙滑始霑霜。清世豈淹俊，上公存薦章。行應重對策，莫愧漢賢良。
十月菊上蜂 梅堯臣 
黄蜂得晴日，不道菊開稀。向蕊晚寒起，落叢無力飛。輕輕難自舉，怗怗一何微。莫問巢房處，斜陽奈欲歸。
送江學士睦州通判 梅堯臣 
涉淮淮水淺，泝溪溪水遲。君到桐廬日，正值采茶時。試問嚴陵跡，今復有誰知。
和民樂 梅堯臣 
歲晚場功畢，野老相經過。有酒自斟酌，適意同笑歌。大兒緝牛衣，小兒護雞窠。囷廩見餘積，息戍靡負戈。林間落熟果，屋裏鳴寒梭。會待朔雪時，狐兔生罝羅。飫鮮持作腊，贈乏不言他。是非了莫問，此理當何如。
和晚花 梅堯臣 
春花莫厭早，秋草莫厭遲。各不相羨慕，榮枯乃繫時。芙蓉東籬英，雖晚亦自宜。霜前給給開，霜後差差萎。深處有孤萼，寒月尚見披。野蜂徒愛香，凍翼不能支。抱枝無力去，憫然見恩私。
擬李益竹窗聞風寄苗發司空曙 梅堯臣 
窗前風動竹，聲碎影仍繁。衝扉忽自啟，出候初迎門。驚雀枝未定，乳蜂窠暫翻。飄飄一舉袂，聊更遲來轅。
擬宋之問春日翦綵花應制 梅堯臣 
上林花未有，中禁綵先成。葉逐翦刀出，蕊從粧粉生。紅繁內人手，香染侍臣纓。不是將春競，天心重發榮。
郡閣閱書投壺和呈相國晏公 梅堯臣 
較量人世無窮樂，羅列平生未見書。聊奉投壺祭征虜，休言繫劍馬相如。畫樓晚去聞寒角，縹帙看來落蠹魚。日獲誨言皆舊學，不慚貧賤带經鋤。
梅花 梅堯臣 
江南臘月前溪上，照水野梅多少株。豔薄自將同鵠羽，粉寒曾不逐蜂鬚。桃根有妹猶含凍，杏樹爲鄰尚带枯。楚客且休吹玉笛，清香飄盡更應無。
擬張九齡詠燕 梅堯臣 
眇眇雙來燕，長年與社違。任從新曆改，只向舊巢歸。永日當人語，輕寒逆雨飛。自親梁棟慣，不識海鷗機。
遲雪 梅堯臣 
風嚎大澤晚，雲覆女牆低。驚霰夜將集，廣庭朝復迷。鶑鳴寒蔽日，鴈泊凍生谿。會待飄花密，開軒意外題。
欲雪復晴 梅堯臣 
陰雲不成雪，碧瓦有繁霜。日氣生簾額，冰條結井牀。飛烏鳴自樂，古木晝仍殭。誰意斗晴後，苦寒勝北方。
送蒙寺丞赴郢州 梅堯臣 
郢國當時唱，猶傳白雪真。問今非昔日，和者幾何人。客自射飛雁，漁能供躍鱗。芳洲墮馬處，吾祖漢名臣。
聞角 梅堯臣 
一聲催客夢，星斗轉西簷。風卷梅花去，愁從柳塞添。馬鳴霜滿鬣，龍泣凍生髯。高樹朝光動，城頭落海蟾。
和人雪意 梅堯臣 
凍雲低垂野，遠樹昏未分。朝來庭竹上，摵摵霰已聞。扣門有兵吏，嘉命傳相君。趨閤展熊席，卷幔飄爐熏。桂漿貯榼美，馬乳薦實蕡。賓屬兩三人，從容奉評文。遠稽先儒言，風賦可以羣。密置筆與硯，唯待雪雰雰。雪既不可待，日暮人半醺。明朝獲方楮，健思欲凌雲。
和楊高品馬廄猢猻 梅堯臣 
嘗聞養騏驥，辟惡繫獼猴。供奉新教藝，將軍舊病偷。聊看緣柱杪，尚想傍崖頭。更祝南州使，如拳試爲求。
和欲雪二首  其一 梅堯臣 
貂裘著不暖，牙帳曉初開。朔氣還先及，流風亦屢催。擬聞人詠絮，將見使傳梅。公復憂民畝，龍沙幾日來。
和欲雪二首  其二 梅堯臣 
雪欲漫天落，雲初著地垂。臂鷹過野健，走馬上冰遲。公子多論酒，騷人自詠詩。都無少年意，只卧竹窗宜。
梅花 梅堯臣 
已先羣木得春色，不與杏花爲比紅。薄薄遠香來澗谷，疎疎寒影近房櫳。全枝惡折憎鄰女，短笛橫吹怨楚童。墜萼誰將呵在鬢，蕊殘金粟上眉蟲。
和十一月八日圃人獻小桃花二絕  其一 梅堯臣 
當時開向杏花後，今日綻當梅萼前。不畏雪霜何太甚，繁英如火滿枝燃。
和十一月八日圃人獻小桃花二絕  其二 梅堯臣 
前占寒食一百六，算到其時未合開。丹豔已先灰管動，不由人力與栽培。
和梅花 梅堯臣 
時時不甘春著力，年年能占臘前芳。水邊攀折此中女，馬上嗅尋何處郎。山舍更清栽作援，鳳樓偏巧學成粧。團枝密密都如雪，野雀飛來翅合香。
再送蒙寺丞赴郢州 梅堯臣 
彎弓落飛鳥，少也向幽州。來作漢官屬，恥爲戎國留。身輕拋馬轡，地暖厭狐裘。慣見顔如玉，江邊問莫愁。
擬王維觀獵 梅堯臣 
白草南山獵，調弓發指鳴。原邊黄犬去，雲外皁雕迎。近出長陵道，還看小苑城。聊從向來騎，回望夕陽平。
擬陶潛止酒 梅堯臣 
多病願止酒，不止病不已。止之懼無歡，雖病未宜止。且欲止人事，事止不經耳。次誦止足言，行當止田里。田里止誰親，止樂山水美。既止何所助，唯酒與止喜。以言止不止，未必止爲是。止酒儻不瘳，枉止徒可恥。止亦隨化遷，不止等亦死。慎勿道止酒，止酒乃君子。
擬杜甫玉華宮 梅堯臣 
松深溪色古，中有鼯鼠鳴。廢殿不知年，但與蒼崖平。鬼火出空屋，未繼華燭明。暗泉發虛竇，似作哀絃鳴。黄金不變土，玉質空令名。當時從輿輦，石馬埋棘荆。獨來感舊物，煎懷如沸羹。區區人世間，誰免此虧盈。
擬韋應物殘燈 梅堯臣 
照此寒夜中，欲殘紅燼尾。空堂滅復明，獨宿擬山鬼。
和十一月十二日與諸君登西園亭榭懷舊書事  其一 梅堯臣 
冬日蕭條公府清，獨將諸吏上高城。而今何處異疇昔，鐵墓下聞狐夜鳴。
和十一月十二日與諸君登西園亭榭懷舊書事  其二 梅堯臣 
莎徑依然見莎葉，蓮塘無復有蓮花。更看白水滿城下，說著當時龍骨車。
和小雨 梅堯臣 
蛟龍潠白霧，天外細濛濛。霑土曾無跡，昏林似有風。卷旗妨酒舍，濕翅下洲鴻。稍見斜陽透，西雲一半紅。
擬韓吏部射訓狐 梅堯臣 
黄昏月暗妖鳥鳴，尨然鈍質麤豪聲。憑凶自異立屋角，潛事觜吻欲我驚。豈知慣聞此醜狡，呼集鬼物夸陰獰。夕盜雞雛無畏避，曾遭彈射沉泥坑。汝今病翼未甚愈，還作舊態侵平明。陽烏曈曈出東海，照汝宜喪膽與精。何爲世人苦憎汝，汝常盜物資已榮。儻有弓矢勿污辱，殺此非得去惡名。養雛四三已相似，眼腦實異鸞皇生。一朝車輪翅墮地，狐鼠入穴梟黨烹。
得韓持國書報新作茅廬 梅堯臣 
聞君作茅廬，正在西軒西。定移舊蔬圃，稍改新藥畦。其高如伯鸞，况亦有隠妻。今方漢德盛，不必之會稽。
和新晴 梅堯臣 
雲開日照戟衣寒，浄掃平沙路已乾。吏散庭除少公事，畦挑芽甲足春盤。要聽林上鳴鳩變，試步塘陰綠水寬。誰詠陳根有微綠，烏蟾易失似跳丸。
責躬詩 梅堯臣 
所稟介且拙，嘗恥朋比爲。皎皎三十年，半語曾未欺。身微德不著，尚使人見疑。省己當自責，實負聖相知。聖相雖明察，不假束藴辭。扣言已可罪，引去豈非宜。
嘗惠山泉 梅堯臣 
吳楚千萬山，山泉莫知數。其以甘味傳，幾何若飴露。大禹書不載，陸生品嘗著。昔唯廬谷亞，久與茶經附。相襲好事人，砂缾和月注。持參萬錢鼎，豈足調羹助。彼哉一勺微，唐突爲霖澍。疏濃既不同，物用誠有處。空林癯面僧，安比侯王趣。
糟淮鮊 梅堯臣 
寒潭縮淺瀨，空潭多鮊魚。網登肥且美，糟漬奉庖厨。昔聞漁父賢，嘗勉楚人餔。楚人懷沙死，葬腹千歲餘。今茲有遺意，敢共盃盤疎。
和臘前 梅堯臣 
漢家戍日看看近，雲景蒼茫已歲昏。欲驗方書治百藥，預調飛走獵平原。土人熏肉經春美，宮女藏鈎舊戲存。獨把凍醪驚節物，草芽微動見庭萱。
題臘藥 梅堯臣 
頹顔早覺衰，乃藉藥扶持。及此季冬日，預脩來歲宜。鼎成無犬見，蜜煉有蜂知。借問月中兔，長年何所爲。
臘酒 梅堯臣 
汲井轆轤鳴，寒泉碧甕盛。欲爲三伏美，方俟十旬清。夢憶黄公舍，徒聞韋氏名。熟時梅杏小，獨飲效淵明。
臘脯 梅堯臣 
畋獵得封獸，割鮮爲腶脩。易甘非愛日，不敗任經秋。可用資賓豆，何妨鄙薦䐹。考之新月錄，美脆勝庖牛。
臘笋 梅堯臣 
南岡深竹養，下有鷓鴣鳴。破臘初挑箘，誇新欲比瓊。薦盤香更美，案酒味偏清。馬援當時見，曾將禹貢評。
和挑菜 梅堯臣 
中圃本膏壤，始覺氣候偏。出土蓼甲紅，近水芹芽鮮。挑以寶環刀，登之饌玉筵。僻遠尚含凍，安占春陽前。造物非有意，地勢使之然。
和臘日 梅堯臣 
獵鼓逢逢奏，寒冰齾齾消。正憐風日暖，不似雪霜朝。敢問祠黄石，休從擊皁雕。楚郊梅萼未，壠麥已多苗。
啄木二首  其一 梅堯臣 
城頭啄枯楊，城下啄枯桑。朝啄不停咮，暮啄不充腸。寒風正洌洌，蠹穴蟲且殭。况茲園林迥，剝剝響何長。
啄木二首  其二 梅堯臣 
食蠹非嫌蠹，聲來古木高。誰將琵琶弄，寫入相思槽。
語鴆 梅堯臣 
客語南方鴆，啄蛇掀巨石。遂令山中人，多竊禹步跡。誰云不可轉，鳥啄猶能擲。
和淮陽燕秀才 梅堯臣 
我官忝博士，曾昧通經術。前因辟書來，亦不習文律。循舊臨學宮，虎革被羊質。倚席未能講，占牘聊置日。朴鈍既若茲，愧彼噉棗栗。今者登俊賢，充詔冠庭實。邦伯乃宗公，惟帝舊良弼。置醴餞以行，行行季冬月。騏驥入羈駕，千里終不蹶。慚予延蔭人，安得結子韈。心雖羨名場，才命甘汨沒。祿仕二十年，屢遘龍牓揭。在昔見麻衣，于今盡超越。是以對杯觴，謹嚴微敢忽。寧唯畏後生，自恨疎節骨。肴羞羅食案，包核備時物。里婦或窺觀，戶下紅裙出。歸應願生男，生男付紙筆。乃信讀書榮，况即服縕韠。長歌食苹詩，聲淡異鳴瑟。
和石昌言求牡丹栽 梅堯臣 
昔年藥欄下，已多香草名。更移花本去，聊助日邊榮。莫問西都品，存吾舊友評。會應包萼吐，可與魏姚並。带土歸金谷，封根近玉京。謫僊方醉詠，不倚錦官城。
和十二月十七日雪 梅堯臣 
窮冬勁臘已過半，曉雪先春何處來。豈應全資南畝麥，多應不分北枝梅。庭中未許野童掃，林下唯愁狂吹摧。莫問兔園同賦客，相如居右最爲才。
建溪新茗 梅堯臣 
南國溪陰暖，先春發茗芽。采從青竹籠，蒸自白雲家。粟粒烹甌起，龍文御餠加。過茲安得比，顧渚不須誇。
送詹彥迪秘校之越 梅堯臣 
夙懷山水心，夢寐向東越。聞爲會稽行，獨此羨明發。渡江信春潮，泊館食野蕨。平時異梁鴻，但泛鏡湖月。
謝人惠茶 梅堯臣 
山色已驚溪上雷，火前那及兩旗開。采芽幾日始能就，碾月一罌初寄來。以酪爲奴名價重，將雲比脚味甘迴。更勞誰致中𤃩水，况復顔生不解杯。
和立春 梅堯臣 
茲日何所喜，所喜物向榮。㡜縷作翠柳，意先新陽生。塗金鏤爲勝，義不首時輕。增年已歎老，斗酒聊自傾。
和謝仲弓廷評新理北園 梅堯臣 
園吏乘冬和，荷鋤去宿莽。主人因其勤，築土截荒壤。移枯復窊缺，剗徑就平廣。東北倚高城，巇險不可上。愛彼林木深，便爲丘壑想。更待春風歸，日探花卉長。但願多置酒，應得時一往。
和謝仲弓廷評栽竹 梅堯臣 
移得溪邊翠，來爲庭下陰。惜根存舊土，带筍助新林。暗換蕭蕭葉，知虛寸寸心。東風莫摇撼，培壅未應深。
和歲除日 梅堯臣 
一年三萬六千刻，玉漏唯餘十二時。去日苦多誰會惜，殘陰全少頗能知。已驚顔貌徐徐改，不奈烏蟾冉冉馳。萬國明朝賀新歲，東風依舊入春旗。
明井 梅堯臣 
顯晦有難必，孰云幽不明。深井發寒泉，光若月色盈。陰陽信奇變，曷用究厥情。譬彼出炎火，投薪丹焰成。吾人勿驚異，但自汲缾罌。
楊公懿得潁人惠糟鮊分餉并遺楊叔恬 梅堯臣 
頭尾接清淮，淮魚日登網。吳蒓芼羹美，楚糟增味爽。云誰得嘉貺，曾靡獨爲享。乃知不忘義，分遺及吾黨。
和楊秘校得糟鮊 梅堯臣 
食魚何必食河魴，自有詩人比興長。淮浦霜鱗更腴美，誰憐按酒敵庖羊。
春雪 梅堯臣 
臘前望盈尺，姦縮不應乞。萬物及向榮，而反事凝凓。與雨暗爭能，不念傷彼茁。雖然便消釋，終是乖氣律。新陽豈憚沮，暴柳未爲屈。隨風勢更巧，著樹媚且密。誰將背時棄，乃欲逞果必。摧花自作花，旋積旋已失。上天施命令，冬春不相匹。生物與死物，其道安可壹。嗚呼此飛雪，何爲在今日。
和謝公儀學士正月十七日雨後復雪 梅堯臣 
本祈春雨成春雪，應誤小桃先次開。西漢枚生誰復召，南朝何遜自多才。潑除燈火上元去，挫却勾萌六出來。前此解衣爭貰酒，不知爲瑞與爲災。
伐桑 梅堯臣 
二月起蠶事，伐桑人阻饑。已傷持斧缺，不作負薪非。聊給終朝食，寧虞卒歲衣。月光無隔礙，直照破荆扉。
夢登天壇 梅堯臣 
夜夢登天壇，壇上兩仙人。來時乘白鳳，去時乘白麟。我問不我語，颯颯山中雨。
寒食日過荆山 梅堯臣 
山郵雖禁火，嶺樹自生煙。嗚咽同歸櫓，悲哀欲問天。泣親非泣玉，流淚劇流泉。春鮆橫刀膾，何心更食鮮。
濄口得雙鱖魚懷永叔 梅堯臣 
春風午橋上，始迎歐陽公。我僕跪雙鱖，言得石瀨中。持歸奉慈媼，欣詠殊未工。是時四三友，推尚以爲雄。于茲十九載，存沒復西東。我今淮上去，沙嶼逢釣翁。因之獲二尾，其色與昔同。錢將青絲繩，羹芼春畦菘。公乎廣陵來，值我號蒼穹。何爲號蒼穹，失怙哀無窮。烹煎不暇餉，泣血語孤衷。生平四海內，有始鮮能終。唯公一榮悴，不媿古人風。
歲寒亭 梅堯臣 
種花邀青春，種柏要晏歲。乃知風露前，已辨雪霜勢。時俗愛芳菲，不妨鳴鶗䳏。他年都門歸，寧昧始終計。
澄虛閣 梅堯臣 
箘圃隔囂紛，閑來衣練裙。檻邊生靜意，水底見微雲。斜照迴晴景，幽芳襲薄薰。主人多賦詠，不減沈休文。
舟次泗上逢黄令因以詩送 梅堯臣 
向曉入汴尾，隔河聞人聲。得聲不得貌，問識舊時名。泊舟忽來及，袖詩多賢英。言除丹徒宰，暫作七閩行。東南幾千里，日夕挂帆輕。渡江蒓已老，未足助杯羹。最知便道出，先見縣人迎。
依韻和許發運游泗州草堂寺之什 梅堯臣 
入寺豈緣齋，阮公方詠懷。心將超紫府，手欲拍洪崖。雲霧波初浄，塵埃鑑已揩。但能傾玉醑，不假列金釵。遠客歸空速，千檣密自挨。醒論時事正，醉戴野巾喎。風俗通吳楚，清渾見汴淮。遥知香剎外，獨與賞心諧。
依韻和許發運真州東園新成 梅堯臣 
疏鑿近東城，蕭森萬物榮。美花移舊本，黄鳥發新聲。曲閣池傍起，長橋柳外橫。河渾遠波漲，雨急斷虹明。雲與危臺接，風當廣厦清。朱鬐看自躍，翠柏種初生。香草猶能識，山苗未得名。南峯及西嶺，常共酒杯平。
行路難 梅堯臣 
途路無不通，行貧足如縛。輕裘誰家子，百金負六博。蜀道不爲難，太行不爲惡。平地乏一錢，寸步鄰溝壑。
題姑蘇豹隠堂 梅堯臣 
青山崔巍藏古基，文豹不見空斷碑。華堂重構猶隠霧，地今易主還好奇。欲邀明月一去飲，常娥將悔出海遲。谿邊少年意氣在，來往只借白鹿騎。自稱山人具肴酒，酒酣請我留此辭。謫仙墳近何可問，當日無詠亦所疑。
雨還 梅堯臣 
雨濛濛兮欲暮，路險絕兮深泥。嗟予僕兮甚餒，畏予馬兮顛蹄。關已度兮心緩，家將至兮涉溪。喜膝前兮童稚，餉燈下兮女妻。
哭笑鳥 梅堯臣 
日月轉入地，星辰蔽重雲。夜色晦若漆，怪禽巢未焚。其音哭且笑，哀樂詎能分。方哭且笑時，曾莫有以羣。哭爲何所悲，笑爲何所聞。了不預人事，吉凶誰復云。
山行冒雨至村家 梅堯臣 
雨急芹泥滑，禽鳴苦竹秋。野香生草木，雲潤上衣裘。入石纔通馬，穿林忽隠牛。山家多淺井，下照碧峯頭。
八月九日晨興如厠有鴉啄蛆 梅堯臣 
飛烏先日出，誰知彼雌雄。豈無腐鼠食，來啄穢厠蟲。飽腹上高樹，跋觜噪西風。吉凶非予聞，臭惡在爾躬。物靈必自絜，可以推始終。
夜坐 梅堯臣 
夜久方慮寂，空堂燈燭明。落葉有暫響，暗蟲無停聲。力學不爲己，甘貧且徇名。聊爲詠懷篇，還想阮步兵。
八月十五夜有懷 梅堯臣 
天爲水蒼玉，月拕潭面冰。萬里絕瑕玷，百文已澄凝。山河了然在，星斗光莫增。借問九州內，豈無陰雲興。緬懷去年秋，是夜客廣陵。太守歐陽公，預邀三四朋。乃值連連雨，共飲陳華燈。既醉公有詠，屬和予未能。强賦石屏物，固慙無所稱。今來宛溪上，聊以故歲徵。晶明正若此，霢霂且何曾。美景信難并，康樂語足憑。
題吏隠堂 梅堯臣 
新堂生虛明，未悟追隠吏。無乃隠非時，唯應喧可避。移花莫傷根，種竹不改翠。牀中置素琴，亦見陶潛意。
詠嚴子陵 梅堯臣 
不顧萬乘主，不屈千戶侯。手澄百金魚，身被一羊裘。借問此何耳，心遠忘九州。青山束寒灘，濺浪驚素鷗。以之爲朋親，安慕乘華輈。老氏輕璧馬，莊生惡犧牛。終爲藴石玉，夐古輝巖陬。
與潯陽舍弟別 梅堯臣 
昭亭潭上水，下與九江通。去客解輕舸，落潮乘順風。迴頭迷遠樹，沒背見飛鴻。寂寞還蓬巷，桓彝宅近東。
九月十八日山中見杜鵑花復開 梅堯臣 
山中泉壑暖，幽木寒更華。春鳥各噤口，游子未還家。云誰未及還，對此重興嗟。何必因啼血，顔色勝曙霞。
記歲 梅堯臣 
買臣四十八，猶苦行負薪。我免以樵給，貧居年與均。道上不謳歌，妻亦無恚嗔。三者固異彼，異同雙朱輪。
種胡麻 梅堯臣 
悲哀易衰老，鬢忽見二毛。苟生亦何樂，慈母年且高。勉力向藥物，曲畦聊自薅。胡麻養氣血，種以督兒曹。傍枝延扶疎，脩筴繁橐韜。霜前未堅好，霜後可炮熬。誠非騰雲術，顧此實以勞。
達觀禪師曇穎住隠靜蘭若或言自此獼猴散走不來穎嘗哂曰吾知是山枇杷爲多始至也未實故其去將實也必羣集後果然穎惡乎俗之好異恐傳以爲人惑欲予詠而播之 梅堯臣 
隠靜山中寺，獼猴往往過。導師歸以去，盧橘熟還多。禪地寧求悕，居人切莫訛。未嘗嫌此物，任挂古松柯。
穎公遺碧霄峯茗 梅堯臣 
到山春已晚，何更有新茶。峯頂應多雨，天寒始發芽。採時林狖靜，蒸處石泉嘉。持作衣囊秘，分來五柳家。
送達觀禪師歸隠靜寺古律二首  其一 梅堯臣 
初逢洛陽陌，再見南徐州。所歷幾何時，倏去二十秋。今復振霜屨，還山遠莫留。我詠阮公詩，物靡必沈浮。誰云西海魚，夜飛東海頭。世人嗟識昧，豈是滯林丘。
送達觀禪師歸隠靜寺古律二首  其二 梅堯臣 
栗林霜下熟，歸摘禦窮冬。带月涉溪水，過山聞寺鐘。未嫌雲衲溼，已喜野人逢。且莫似杯渡，滄波無去蹤。
冬至感懷 梅堯臣 
銜泣想慈顔，感物哀不平。自古九泉死，靡隨新陽生。稟命異草木，彼將羨勾萌。人實嗣其世，一衰復一榮。
冬至日得師厚宋次道中道書 梅堯臣 
水國欲爲雪，野冰將合河。人同一陽至，淚向八行多。朋意今猶在，年華悵似過。看看四十九，應笑此蹉跎。
擬水西寺東峯亭九詠 垂澗藤 梅堯臣 
澗深連石壁，石上生長藤。孤猿來自熟，緣飲下復登。頼無樵人跡，且免束薪蒸。
擬水西寺東峯亭九詠 嶺上雲 梅堯臣 
我來東峯下，遠見西嶺頭。白雲忽已合，向此偶遲留。人誰問何有，自可忘殷憂。
擬水西寺東峯亭九詠 林中翠 梅堯臣 
萬木總柔翠，況復新晴時。日色照欲動，山氣斂還遲。望之如何攬，舉袂隨風吹。
擬水西寺東峯亭九詠 棲煙鳥 梅堯臣 
斑斑遠林鳥，極目波煙中。各識時早暮，不忘巢西東。推物得真意，吾將效陶公。
擬水西寺東峯亭九詠 古壁苔 梅堯臣 
陰壁流暗泉，古苔長自好。不改春與秋，何如路傍草。空山正幽藹，浄綠無人掃。
擬水西寺東峯亭九詠 幽徑石 梅堯臣 
緣溪去欲遠，磊砢忽礙行。旁臨側身險，下忽寒流聲。幽客慣來往，同此猿鳥情。
擬水西寺東峯亭九詠 寒溪草 梅堯臣 
青青色堪染，欲辨不知名。根陰託乳魚，水底抽新萌。康樂池上詠，獨與春夢成。
擬水西寺東峯亭九詠 陰崖竹 梅堯臣 
背嶺斷崖下，老竹生扶疎。孤根石上引，勁節松不如。莫言霜雪多，終見綠有餘。
擬水西寺東峯亭九詠 臨軒桂 梅堯臣 
山楹無惡木，但有綠桂叢。幽芳尚未歇，飛鳥銜殘紅。不見離騷人，憔悴吟秋風。
依韻和達觀禪師還山後見寄 梅堯臣 
雲歸在高嶺，人見是無心。矯矯將棲鳥，遥遥傍故林。南方雖有暖，臘月易成陰。惟恐多風雪，幽期未可尋。
九華隠士居陳生寄松管筆 梅堯臣 
春松抽瘦梗，削束費長毫。雞距初含潤，龍鱗不自韜。嘗爲大夫後，欲寫伯夷高。一獲山家贈，令吾媿汝曹。
古柳 梅堯臣  长江
岸側古大柳，誰種臨長江。中自出蠹蝎，百歲成枯腔。忽值漲流沒，槎牙綴旌幢。腹膚藏蛟龍，半夜雷砰韸。飛霆痕尚白，如斬馬陵龐。倏爾巨電至，萬弩聲裂缸。又爲狂風摧，所殘惟朽樁。卧幹越大鼎，絕臏不可扛。就爇以照漁，駭鱗一何厖。始知網罟細，未足禁突撞。隆準以脫去，城下徒焚降。我從洲上泊，昏曉睨船窗。始終覩變毀，欲賦挑殘釭。吾交評韓詩，險韻古莫雙。安得共詠此，但嗟各他邦。
放鵲 梅堯臣 
鵲爲禽之靈智兮，胡蹈機而不知。爲庸皁以困束兮，固性命之將危。喜遠人之至止兮，始屢驗以如期。向何預覺兮，此何自昏。豈專心以謀食兮，昧目前之禍根。苟所履必慮患兮，莫若去人遠以圖存。屑餘秣以致死兮，誠咎爾而無恥。維羣鳴之苦傷兮，使吾心之測爾。予測孔孟兮爾自解則艱，皁聽予言兮釋爾而還。撫爾呪爾兮爾無甚頑，後誰恤爾兮拓彈方彎。
聞西山虎 梅堯臣 
猛虎畏白日，孤客莫夜行。彼以不暴衆，此何獨忘生。饑必見人食，不食且無名。麋鹿能遠遁，安得逢怒獰。由人不由常，役役官有程。
凍禽 梅堯臣 
高樹繞吾廬，薄暮煙氣重。將棲立傍巢，已振窺落氄。有來同枿枝，亦各不偎擁。颼颼陰風寒，夜雪豈無恐。
登乾明院碧蘚亭 梅堯臣 
餘喘不苟盡，順俗來飯僧。東嶺有上方，脩竹蔽觚棱。下有蒼石案，旁挂孤蔓藤。繫累向塵世，更住殊未能。
隠靜遺枇杷 梅堯臣 
五月枇杷實，青青味尚酸。獼猴定撩亂，欲待熱應難。
正月十日五更夢中 梅堯臣 
今年花似去年新，去年人比今年老。我勸厚地一杯酒，收拾白日莫苦早。
紅梅 梅堯臣 
家住寒溪曲，梅先雜暖春。學粧如小女，聚笑發丹唇。野杏堪同舍，山櫻莫與鄰。休吹江上笛，留伴庾園人。
寄文鑒大士 梅堯臣 
讀書夜寂冷無火，捲卷遂成摇膝吟。始憶高僧將偈去，安知古寺託雲深。寒堂正睡遠鐘發，野鳥亂鳴殘月沉。明日呼兒整籃轝，欲煩重過小溪陰。
海棠 梅堯臣 
江燕入朱閤，海棠繁錦條。醉生燕玉頰，瘦聚楚宮腰。曾未分香去，尤宜著意描。誰能共吹笛，樹下想前朝。
送餘干李少府 梅堯臣 
作尉古來清，況於干越城。舟中雨新足，溪上水初生。蒼獺出還沒，素鷗飛且鳴。休將五色棒，欲取洛陽名。
與二弟過溪至廣教蘭若 梅堯臣 
溪水今尚淺，涉馬不及韉。岸口出近郭，野徑通平田。行行渡小橋，决决響細泉。萬木蔭古殿，一燈明象筵。長廊顔頵碑，字體家法傳。空堂裴相真，白髯垂過咽。名跡兩不滅，豈獨畫與鎸。高僧鑿崖腹，建閣將雲連。秘此龍鸞迹，足使臣僕虔。脩竹間長松，森衛若被堅。是必神物護，禹穴空歲年。飯訖過山後，井傍携茗煎。探幽偶轉谷，忽視昭亭巔。蔓草不識名，步側時得牽。幽禽聲各異，可辨唯杜鵑。似驚俗客來，聒聒兩耳邊。弊廬隔城堞，畏暮遽言還。道逢張羅歸，鳥媒兼死懸。遂同山梁雉，令我復喟然。聊追一日事，書以爲短篇。
晚坐北軒望昭亭山 梅堯臣 
少客兩京間，熟游嵩與華。歸來宛溪上，厭往昭亭下。何以厭昭亭，衰遲倦驅駕。況復慙詠歌，嘉辭前有謝。咀嚼在人口，甘美如食蔗。方同陶淵明，苦語近田舍。節行固不變，出處亦多怕。常防惡少年，豪橫使出胯。譬如故將軍，尚被亭長駡。不若守弊廬，讀書至中夜。
與諸弟及李少府訪廣教文鑒師 梅堯臣 
山僧邀我輩，置酒比陶潛。紫蕨老堪食，青梅酸不嫌。野蜂時入座，巖鳥或窺簷。薄暮未能去，前溪月似鎌。
至廣教因尋古石盆寺 梅堯臣 
古寺近田家，山尋石盆差。化蟲懸縊女，啼鸌響繅車。僧坐樹間石，馬行溪畔沙。野香無處辨，歸路傍城斜。
傷何皆秀才 梅堯臣 
高高空山木，枯死不中材。寧答厚地力，歲久爲朽灰。昂藏儒家子，五十殞蒿萊。空負執卷勤，明月不頷顋。一芥祿未及，九泉無復開。人世有若此，愚智曷論哉。
觀王介夫蒙亭記因記題蒙亭 梅堯臣 
吾年將五十，尚未暇讀易。一聞蒙亭說，乃見適所適。維時明進退，豈不在泉石。野服製升越，山庖盛雞蹠。床頭龍唇琴，案上科斗籍。風物稍佳時，把酒會三益。況以兄爲郎，仕也人豈迫。垂之愛之深，自匪逢時客。
亢陽和欲行舟者 梅堯臣 
春秋書閔雨，乃見先王制。有意在黎民，山川無不祭。今者望雲霓，青天絕纖翳。爲壇割舒鴈，盤血陳水汭。于時頗精虔，奠爵必親涚。向夕有微陰，掃然還復霽。吾聞先儒言，陽驕不能閉。此時繫穹旻，己力安所詣。宣王雲漢詩，曾不鑒上帝。恨無奡盪舟，空自思躍蜧。
黄鶑  其一 梅堯臣 
內家初上翠微宮，樹裏窺人在半空。笑語漸高無約束，侍臣偷望向雲中。
黄鶑  其二 梅堯臣 
西鄰少年今出遊，東家女兒未識羞。門前烏臼葉已暗，日暮問誰牆上頭。
送懷賢上人歸隠靜兼寄達觀禪師 梅堯臣 
適從山中來，復向山中去。爲報山中人，莫厭山中住。近城塵土多，亂爾煙霞趣。野蜂銜漆汁，尚欲爲蔕固。息此可以安，其能忘我諭。
送瑞竹長老歸當塗因寄徐著作 梅堯臣 
謝傅青山路，春來蔓草生。樵蘇猶不入，瓶錫莫能行。朝上野船去，宿逢溪雨鳴。多應見康樂，曾重遠公名。
鶑 梅堯臣 
桑間小婦好聲音，映葉穿枝意已深。盡日呼郎郎不應，蕭蕭風雨到前林。
守宮 梅堯臣 
嘗聞漢武帝，偶問東方朔。臣擬作龍呼，慙無頭上角。
夏園 梅堯臣 
夏園甘果熟，日覺樹林稀。休笑道傍李，無人摘自肥。
孔子廟震 梅堯臣 
霹靂下虛殿，破楹非夢凶。昔嘗瞻畫袞，今實見升龍。隠隠雷聲散，疎疎霧氣從。予知仲尼廟，不是蓄乖慵。
寄酬睦州晏殿丞 梅堯臣 
清潭吐明月，杳杳及吾廬。流彩滿懷袖，託情非鳥魚。朝因南澗雨，暮入北畦鋤。豈不藉餘潤，況茲方飯蔬。
李仲求寄建溪洪井茶七品云愈少愈佳未知嘗何如耳因條而答之 梅堯臣 
忽有西山使，始遺七品茶。末品無水暈，六品無沉柤。五品散雲脚，四品浮粟花。三品若瓊乳，二品罕所加。絕品不可議，甘香焉等差。一日嘗一甌，六腑無昏邪。夜枕不得寐，月樹聞啼鴉。憂來唯覺衰，可驗唯齒牙。動摇有三四，妨咀連左車。髮亦足驚疎，疎疎點霜華。乃思平生游，但恨江路賒。安得一見之，煑泉相與誇。
送闞令之潭州寧鄉 梅堯臣  洞庭湖
秋風逆水急，挂席飛鳥輕。三江去雖遠，一日行幾程。朝辭洞庭岸，暮抵巴陵城。長沙古建國，地狹賦薄征。邑宰愛民者，選薦豈非精。既曰處民上，固當知民情。民居篁竹間，山獠相雜并。教道苟未至，毫髮心起爭。太剛易斷折，太柔難搘撐。貴在得中道，於焉無近名。聞多不祥鳥，似鴞何足驚。遠方此爲常，慎勿心屏營。賈誼度湘水，爲文弔屈平。因君寄杯酒，爲我酹賈生。
乾明院碧鮮亭 梅堯臣 
壞衣削髮遠塵垢，蛇祖龍孫生屋後。不等渭川千戶侯，尺椽片瓦何嘗有。方丈東頭一畝餘，中軒四面無窗牖。青瓊作枝鈿爲葉，丹鳳未食蒼鼠走。細藤織榻白晝眠，寢濃鼻息如雷吼。世間百事不歷心，門外寒流徹溪口。
得餘干李尉書錄示唐人于越亭詩因以寄題 梅堯臣  洞庭湖
餘水之于越之鄙，築基相對琵琶尾。琵琶日日有秋聲，雁過洞庭風入葦。南斗戛湖波不起，長刀剡鋒碧耳耳。姱娥夜出在寒溪，青銅瑩磨光幾里。朝因吳客幅蒲輕，滿紙如蠶書可喜。
南軒盆植重臺蓮移種池 梅堯臣 
彤雲赤霧生紺房，朝霞變蕊朱粉光。白玉入泥不滿盎，羽蓋裛露明月璫。濁水一石亂蛙黽，鑿池五丈如斗方。萍根科斗得自在，荷芰明年出水央。
朝天行 梅堯臣 
大車高蓋徐方來，天子雙日延英開。犀靴踏玉陞東陛，從臣賜對論宮市。諫官御史如指排，捧土未能障濁水。大夫言斡天關迴，黄門白望顔色死。始時暴奪何縱橫，有貨晝日不敢行。他時五方蛇當酒，誰道張郎臨井口。
會勝院沃洲亭 梅堯臣 
前溪夾洲後溪闊，風吹細浪龍鱗活。孤亭一入野氣深，松上藤蘿籬上葛。葛花葛蔓無斷時，女蘿莫翦連古枝。當年吾叔讀書處，夜夜濕螢來復去。
江南雜感 梅堯臣 
樹頭巧婦棲，樹下秋蟲織。壞衣游子心，千里嘗相憶。蕩子脚出門，便作浮萍根。憂來憑五兆，拜樹賽黄豚。
依韻和達觀禪師山中見寄 梅堯臣 
豶豕在塗龍在澤，豺狼食肉麝食柏。蹄毛與角不對齒，啄觜兩足副以翮。既能閑閑住深谷，豈使于于佩鳴玉。水邊看虹山雨霽，夜與明月歸獨宿。門前重嶺後羣峯，石樓朱殿藏林中。銅絲緊轉轆轤響，絡緯秋老嚎西風。榮利淡薄無易此，彼飲甘醲茲飲水。暫將分別向喉舌，何異聲色亂眼耳。孔孟久歿言可師，千古布散葉與枝。今來閉戶自有趣，世上沄沄非我爲。
送萬諤昌秀才 梅堯臣 
志士不戀家，安能坐㕮咀。儒冠難徒行，馬骨瘦可數。後僕隔山陂，前林遇風雨。寒村夜宿時，寂默誰對語。
訪石子澗外兄林亭 梅堯臣 
前日秋水漲，昨日秋水落。偶來尋隠居，曾未乖宿諾。竹底除舊徑，藤蔓繫新彴。馬留岸傍樹，風掃林下籜。既能置魯酒，又復餉楚飵。誰知北南澗，照影似清洛。平生愛幽曠，斂迹誠非錯。
八月二十七日夢與宋侍讀同賦泛伊水詩覺而錄之 梅堯臣 
遨遊非昔時，輕舸偶同泛。山水心有慕，屢往如有欠。平生共好尚，飲食未嘗厭。茲日不言多，醉如春酒釅。
和端式上人十詠 幽谷泉 梅堯臣 
幽谷有飛泉，入溪知幾里。跳珠濺木葉，激雨霏巖趾。但無箕潁人，曾不吝洗耳。
和端式上人十詠 古木陰 梅堯臣 
古木少直枝，其下多曲影。豈不愛高陰，奈此性所秉。千重葉薈翳，誰願憩日永。
和端式上人十詠 寒溪石 梅堯臣 
翠聳寒溪上，半隠寒松下。水鳥立稜角，淵魚游穴罅。尋常置庭檻，瑣細不知價。
和端式上人十詠 孤汀蘋 梅堯臣 
瀟湘歸去人，正值江南春。始願逢拾羽，今乃見採蘋。寄語柳使君，莫恨日已曛。
和端式上人十詠 雲際鍾 梅堯臣 
煙昏青櫟道，風急隔溪鍾。征馬未及息，猛虎前有蹤。尋聲欲投宿，僮僕畏所逢。
和端式上人十詠 垂崖鞭 梅堯臣 
崖竹出石壁，根瘦懸青蛇。磔髯露老節，斫骨點寒花。少年莫翦去，騎殺白鼻騧。
和端式上人十詠 天外峯 梅堯臣 
天外一尺峯，國中千仞岳。重雲不掩蔽，萬里見頭角。世人看遠碧，誰識産美璞。
和端式上人十詠 秋原菊 梅堯臣 
不爲潭上英，不助籬邊醉。獨占蘭杞鄰，原頭自榮悴。陶令與太鑿，逢人豈無意。
和端式上人十詠 漁舟火 梅堯臣 
蘆洲一點明，知有漁人泊。江溟杳不分，誰方在高閣。是時孤雁去，應認光中落。
和端式上人十詠 春溪水 梅堯臣 
春水冰欲開，傍岸已微釋。魚寒未動鱗，獸渡時有跡。篙師畏割舟，敲拉碎圭璧。
十月二十一日得許昌晏相公書 梅堯臣 
哀憂向二年，朋戚誰與書。敢意大丞相，尺題傳義廬。從來鳳凰鳴，不厭寒竹疎。茂林多翔鳥，要路盛高車。窮巷一如此，江深無鯉魚。
訪施八評事 梅堯臣 
施兄今七十，近郭隠茅廬。懶問齊民術，喜看莊叟書。竹間鳴澗水，原際見村墟。識盡窮通理，超然樂有餘。
贈陳無逸秀才 梅堯臣 
良犬不取鼠，其人苦尤之。近識固未辨，善相又能知。在鹿忘守穴，挃足乃焉而。士有志功名，局縮秉書詩。憔悴未得展，磬折忽言卑。舉酒一以贈，願無羞爾爲。
送田遵古秀才 梅堯臣 
蹊。既見游子發，登舟傍寒溪。沿江抵海澨，行陸至膠西。入門喜在顔，上堂拜阿㜷。四鄰持壺酒，雞蹠間豚蹄。親戚慶問畢，詩書速整齊。即有求賢詔，與子不久睽。
寄題刁景純環翠亭 梅堯臣 
古臺數畝平崗連，莽蒼瘦竹生寒煙。蝦蟆不食海月在，夜久帖角迴嬋娟。今人莫論曾費築，昔人已往誰知年。三茅京峴必可望，終欲相與吟雲泉。
題陳宰戲綵亭 梅堯臣 
仕宦固已美，及親此其難。況慕五綵戲，而奉興居安。翁喜君亦喜，翁餐君亦餐。嗷嗷園中禽，口哺心違丸。邑大歲幸稔，衆頼仁政寬。還思彼赤子，如恐君不歡。
永慶僧舍松風亭 梅堯臣 
誰按黄金徽，滿指清風度。但聽松上聲，不知松間趣。野僧何所樂，樂此數株樹。寧邀俗客來，草綠澗西路。
寄松林長老 梅堯臣 
大松五丈百歲餘，小松五尺前時種。俱有堅完不朽心，莫以今輕古爲重。東溪一片寒玉光，夜挂高枝何所用。
題松林院 梅堯臣 
靜邃無塵地，青熒續焰燈。木魚傳飯鼓，山衲見歸僧。野色寒多霧，溪痕夜閣冰。吾非謝康樂，獨往亦何能。
永州守王公慥寄九巖亭記云此地疑是柳子厚所說萬石亭也因爲二百言以答願當留詠 梅堯臣 
天地磨今古，賢愚爲埃塵。草樹易變改，山川無故新。眷言零陵守，白髮駕朱輪。間來問遺老，俯跡哀昔人。昔人者誰歟，元和前放臣。下上窮幽荒，憔悴楚水濱。試觀當時記，圖寫未必真。最苦來黄溪，坐石數游鱗。有鳥大如鵠，東向立不踆。始買钴鉧潭，鄠杜難計緡。冉溪袁家洞，亂石多磷磷。深里與沸白，若盡無窮津。石渠連巖泓，菖蒲被其垠。窮勝得其詭，衆美誰齊均。西澗石爲底，豈無芹與蘋。澗崖如堂席，澗響如龍唇。折竹掃陳葉，羅榻同衆賓。其言粲星斗，百歲猶比晨。萬石乃淺近，尚可資覆巾。而況前所說，但恐煩鎸珉。
答王君石遺包虎二軸 梅堯臣 
老包曰岳岳生鼎，二人畫虎通神明。凡爲一虎不知價，鉅公貴士珍其名。死來年深搜索盡，何意好事識尤精。丹楓映坡茅葉白，雌者將乳雄坡行。細毛出肉不見跡，相顧猛氣都如生。忽聞持遺非素望，窮民展玩忘愁嬰。奇哉真是老包筆，世間空有黄金籯。因思前歲韓公子，亦贈尺紙圖生獰。傍題小子乃包鼎，此時偶得已可驚。借問吾鄉與天下，二包之美誰能并。
潘樂二君對雪寄聲似欲予賦適方知之走筆奉呈 梅堯臣 
南方今見雪，北客定思家。任凍不欺酒，競春先著花。樓高休厭上，山近未應遮。誰問窮居日，西窗壓竹斜。
過永慶院 梅堯臣 
荒凉舊蘭若，古屋兩三重。庭下已無柏，澗邊唯有松。石堦生薜荔，香座缺芙蓉。化俗似禪衲，破來縫不縫。
雪中廖宣城寄酒 梅堯臣 
輕舟泛泛昭亭灣，春雪漫漫昭亭山。寒沙曲渚杳不辨，素鷗翔鷺空中還。宣城太守閔窮旅，雙壺貯醖兵吏頒。任從六花壅船戶，滿酌春色生衰顔。醒時但愛雲水好，醉後等與天地閑。世間取樂各有分，何必舞娥高髻鬟。
翠竹亭 梅堯臣 
種竹幾千个，結亭三四椽。遊人多寂靜，啼鳥亦留連。酒有陶公愛，林希阮氏賢。我來歸路遠，躍馬古城邊。
彩霓亭 梅堯臣 
高出嶺頭樹，俯窺城下溪。半山飛急雨，舉手弄晴霓。曠望已無極，萬緣都與齊。自嗟來獨晚，征棹苦言西。
留別樂和之 梅堯臣 
雪消潭水綠，輕舸下灘時。漸轉青山去，還將故國辭。野林看欲動，江燕欲逢遲。君語隨州體，余慙晚始知。
松風亭 梅堯臣 
冉冉竹連澗，森森松蔭崖。始聞清吹度，似欲綠琴諧。莫識主人意，休論高士懷。春城百花發，薜荔上陰階。
留別乾明山主 梅堯臣 
自余銜哀歸，不與人事接。兩至此飯僧，華宇何曄曄。大士邀我銘，吾學愧涉獵。强述殊不高，下筆曾未愜。豈意煩鎸刊，有似蟲鏤葉。徒將珉石蠹，枉壞亦已輙。又不虞後人，譏誚喙囁囁。今我將還朝，方丈一登躡。嶺竹與巖花，所植皆妥帖。羅列森翠戈，次第笑朱頰。乃知化平等，此意異蜂蝶。世人莫復問，江上鼓輕楫。
雪中懷廣教真上人 梅堯臣 
蒼山去不遠，日日起寒雲。堂上看飛雪，水邊思練裙。銅缾生薄凍，桂火壓殘薰。欲往有餘興，林幽路不分。
下赤山嶺過渡至石子澗別施八評事 梅堯臣 
三年守廬次，兩迴來澗邊。臨塘愛魚樂，近竹見人賢。今我西歸日，逢君小隠年。重將車馬去，驚起野鷗眠。
春日拜壠經田家 梅堯臣 
田家春作日日近，丹杏破纇場圃頭。南嶺禽過北嶺叫，高田水入低田流。桑牙將綻霧露裛，蠶子未浴箱篚收。今我還朝固不遠，紫宸已夢瞻珠旒。
將行賽昭亭祠喜雨 梅堯臣 
未生潭上雲，空望山中雨。湛湛陳桂樽，坎坎奏鼉鼓。蕭蕭靈風來，蹲蹲祝郎舞。莫言春作遲，但念寒灘阻。何當發泉源，綠水浸沙渚。不與農者期，自將舟人語。定作榜歌行，暮投丹湖浦。瞻祠草樹失，認嶺煙霞吐。平吞東南吳，遠带西北楚。川澤見坡陁，龍蛇蹙鱗膂。人經興寤歎，事往成前古。考碑何驗今，塗馬立空廡。余知骨相貧，豈敢望冥許。願乘溪流深，滂沛隨徹俎。
若訥上人彈琴 梅堯臣 
祥哀已踰月，遇子彈鳴琴。安得不成聲，子心異吾心。十日成笙歌，尼父非好音。先王禮有節，不可過於今。莫作風入松，懷壠情未任。一聞流水曲，歸思在溪陰。此焉吾所樂，目極送歸禽。
發昭亭 梅堯臣 
春泥深一尺，車馬重重跡。親舊各還城，山川空向夕。今朝水平岸，不畏舟礙磧。始隨湍漲發，已入青蒼壁。落日未逢人，孤村望來客。泱泱漫田流，青青被壠麥。欲霽鳩亂鳴，將耕杏先白。我無農畝懃，千里事行役。寄謝昭亭神，果不吝深澤。
乘小舟訪松山法聰上人 梅堯臣 
我從溪口來，正值山前雨。濕衣逢梵宮，有僧善吳語。天寒蜜已空，軒靜竹可數。歸楫難久留，汀鷗自飛舞。
過雁洲 梅堯臣 
船從雁洲北去，雁背春風亦歸。但見平沙綠水，䕡蒿荻笋方肥。
別達觀文鑒二大士 梅堯臣 
雲衲山中來，畫橈江上發。何日到山中，山花應未歇。
依韻和文鑒師贈別 梅堯臣 
來見寒沙鳥，長隨上下波。乃知游宦跡，不似施松蘿。子語馬喻馬，吾吟柯伐柯。清江挂帆去，奈憶故山何。
贈袁大監 梅堯臣 
人以祿爲榮，當知身所重。祿榮身且勞，豈要權衡用。達人唯止足，曷顧百鍾俸。今朝西山歸，芝朮不須種。莊生逸老言，此必久已誦。矩法况自持，推年心可縱。
依韻和達觀禪師贈別 梅堯臣 
平生少壯日，百事牽於情。今年輒五十，所向唯直誠。既不慕富貴，亦不防巧傾。寧爲目前利，寧愛身後名。文史玩朝夕，操行蹈羣英。下不以傲接，上不以意迎。衆人欣立異，此心常自平。譬如先後花，結實秋共成。趙壹雖空囊，鄭子豈其卿。二人貧且隠，高譽動天京。我蹟固尚賤，我道未嘗輕。力遵仁義塗，曷畏萬里程。安能苟榮祿，擾擾復營營。近因喪已除，偶得存餘生。强欲活妻子，勉焉事徂征。徂征江浦上，鷗鳥莫相驚。
蕪湖阻風 梅堯臣 
春風任惡花自笑，白浪不愁頭已白。戢戢大船江浦邊，崑崙五兩誰非客。
依韻和達觀文鑒雨中見懷 梅堯臣 
出浦候波平，石尤風未止。密雨長蒲牙，輕泥隨燕子。寒侵遠客衣，岸起新痕水。各各欲還山，還山能幾里。
金陵與張十二傳師賞心亭飲 梅堯臣 
但嗟識君遲，不恨春風惡。風惡舟未前，置酒共談謔。漁歌還浦頭，斜日下洲角。明朝渡江去，相望便成昨。
阻風寄刁安國 梅堯臣 
江風裂瓦鳴，浦口驚波作。君駕何不來，客心空寂寞。
阻風秦淮令狐度支寄酒 梅堯臣 
春風不獨開春木，能蹙浪花高似屋。江船百尾泊深灣，鐵纜千環繫長軸。遠客今朝愁未平，主人贈榼飲還足。前時共論酒可禁，急世救弊且勿速。我今正得杯中趣，效陶種秫置心曲。
江上遇雷雨 梅堯臣 
雷從燕尾來，雨到江心急。挂帆中路時，望浦前舟入。聲喧釜豆裂，點疾盎蠒立。蕩遥魚鼈腥，恐懼兒女泣。稍聞人好語，出顧岸已及。蘆洲有同行，言唁氣吸吸。
登瓜步山二首  其一 梅堯臣 
瓜步山頭廟，堂因魏武興。亡歸從赤壁，事去憶西陵。軍井藏雲杪，林根擁石稜。微風認江水，細甲幾千層。
登瓜步山二首  其二 梅堯臣 
山上濃雲合，江南暴雨來。將歸林下嶺，中路遇風雷。心速灣猶遠，行遲伴屢催。舟師添繫纜，兒女望人迴。
啼禽 梅堯臣 
盆繭未成絲，破褲勸可脫。安知增羞顔，赤脛衣短褐。
汴堤鶑 梅堯臣 
古堤多長榆，落莢鵝眼小。其下迅黄流，其上鳴黄鳥。安知舟中人，黑鬢日已少。千里歸大梁，玉笙聞䆗窕。終朝不成曲，幽響在林表。莫羨沙路行，金鞭馳裊裊。
四月二十七日與王正仲飲 梅堯臣 
我來自楚君自吳，相遇汎波銜舳艫。時時舉酒共笑樂，莫問罌盎有與無。醉憶曩同吾永叔，倒冠落佩來西都。是時豪快不顧俗，留守贈榼少尹俱。高吟持去擁鼻學，雅闋付唱纖腰姝。山東腐儒漫側目，洛下才子爭歸趨。自茲離散二十載，不復更有一日娛。如今舊友已無幾，歲晚得子欣爲徒。
四月二十八日記與王正仲及舍弟飲 梅堯臣 
孟夏景苦長，與子舟中飲。酒行三四巡，病嘔聊就寢。仲氏又發霍，洞下忽焉甚。湯劑不能勝，悶絕口已噤。我嘔雖未平，驚走豈遑枕。叫號使呼醫，子怪亦莫諗。遽白何至斯，葛巾推小品。且尤食物間，膻腥失調飪。所餉惟豬雞，況此乏箘蕈。以子獨無恙，未必因滑瀋。稍覺陽脈回，慄膚猶瘮瘮。儻其遂不起，孰肯謂素稟。吾鄉千里遥，幸免成貝錦。
讀月石屏詩 梅堯臣 
余觀二人作詩論月石，月在天上，石在山下，安得石上有月蹟。至矣歐陽公，知不可詰不竟述，欲使來者默自釋。蘇子苦豪邁，何用强引犀角蚌蛤巧擘析。犀蛤動活有情想，石無情想已非的。吾謂此石之蹟雖似月，不能行天成紀曆。曾無纖毫光，不若燈照夕。徒爲頑璞一片圓，溫潤又不似圭璧。乃有桂樹獨扶疏，常娥玉兔了莫覓。無此等物豈可靈，秖以爲屏安足惜。吾嗟才薄不復詠，略評二詩庶有益。
暴雨 梅堯臣 
雲薄風回雨點麤，日腥土氣隨吸呼。蒸然襲汗猶揮珠，屋瓦裂響波生渠。森森斗覺凉侵膚，毛根癛瘮粟匝軀。已知燠寒變須臾，雷電不止投笑壺。槐端漏影日向晡，馬蹄莫惜行泥塗。
和宋中道喜至次用其韻 梅堯臣 
予從江南來，見子東浦榛。問子何不治，子兄遊洛瀕。子素樂文字，而復養慈親。去年始陞朝，差差陪縉紳。今也與吾肩，行立笑語頻。未經鬢髮改，喜預班綴新。思如曩時會，浩飲不計巡。往謁持約史，文辭媿彬彬。謂將一乘粟，欲敵千箱囷。然而澤中蛇，時得龍一鱗。况復周孔教，幸逢舜禹辰。又究志所之，茲學豈不臻。誰其起予者，視子爲席珍。趨韓亦已工，比孟猶欠淳。慎勿驚怪奇，怪奇世多擯。吾慙遼東豕，未見西狩麟。汩汩塵泥間，曷辨玉與珉。昨來忽有知，所索非所循。使焉轉磨衡，安得目不眴。誠聞苑囿美，難遣麋鹿馴。自惟體衰苶，寧堪事艱辛。宜收蹭蹬迹，却返江湖濱。浸脛水活活，漫灘石磷磷。垂釣紅鬐登，舉袂白羽振。以此全吾性，胡能往問津。非同子少年，柯葉正蓁蓁。
齊國大長公主挽詞二首  其一 梅堯臣 
賢行聞當世，尊隆異故常。每令夫結友，不爲子求郎。夜月初沉海，姑星忽殞潢。臨門親祖祭，悲吹起脩岡。
齊國大長公主挽詞二首  其二 梅堯臣 
魯館當年盛，秦臺此日遥。龍歸終合劍，鳳去不聞簫。挽曲方傳薤，行輀競奠椒。空餘漢官屬，泣送馬如潮。
招隠堂寄題樂郎中 梅堯臣 
日哦招隠詩，日誦歸田賦。未嘗見芸人，勇拋冠冕去。今聞緱山陰，身退效疏傅。一旦從犢車，歡言友田父。復來釣澗邊，誰問袁公路。
貸米於如晦 梅堯臣 
舉家鳴鵝雁，突冷無晨炊。大貧丐小貧，安能不相嗤。幸存顔氏帖，况有陶公詩。乞米與乞食，皆是前人爲。
送渭州劉太保 梅堯臣 
月黑見旄頭，芒角漸西向。八月邊草黄，胡人馬初壯。無奈我兵雄，方爲漢偏將。嘗聞登壇人，亦未免得喪。得爲凱歌還，鐃鼓喧亭障。千蹄使椎牛，百甕令設醠。喪乃軍之羞，節制由處上。進退從其呼，何能求必當。二事非己專，願思古挾纊。
送張推官洞赴晏相公辟 梅堯臣 
送子居大梁，關中乃關外。往者邊事繁，秦民被災害。今聞獨豐穰，逮堠無動旝。相公欲勤勞，請以臨都會。多選天下才，佐佑如何頼。决疑有全策，何必用蓍蔡。雖病君强行，寶刀仍喜带。豈是爲俗儒，空言事夸大。
送張著作器宰蘄水 梅堯臣 
予聞楚山竹，肉好髮亦勻。隴上風雪飽，石根莓苔皴。搜林翦橫吹，龍子愁水濱。作邑尚簡易，豈必蹈昔人。願爲季長賦，安用瑶與珉。
和癭盃 梅堯臣 
物以美好稱，或以醜惡用。美惡固無然，逢時乃亦共。棄則爲所輕，用則爲所重。道聞癭木器，愛賞互歌頌。定應初得之，買不論官俸。靧面生光輝，貯飲發狂縱。坐欲置於傍，行欲挈以從。其形何險怪，曾不因蓺種。凹凸本自然，出縮非鬭縫。薄才難究窮，詆訶茲實恐。
太廟致齋答韓舍人簡 梅堯臣 
齋舍隔牆東，蕭蕭槐樹風。聲顔雖不接，翰墨遽能通。未說凉堪飲，唯愁賦少工。此焉知素拙，試與問楊雄。
送張著作孟侯宰上元 梅堯臣 
天衢車馬跡，急若機上梭。義雖平生篤，不越一再過。夫子累顧我，言歸泛長河。得邑美建業，風流猶可歌。依稀江令宅，秋草應更多。五題誰復詠，鍾蔣與嵯峨。
劉原甫觀相國寺浄土楊惠之塑像吳道子畫又越僧鼓琴閩僧寫真予解其詫 梅堯臣 
吾儕來都下，將踰三十春。不聞此畫塑，想子得亦新。茲寺臨大道，常多車馬塵。設如前日手，晦昧已惑人。曷分今與古，曷辯僞與真。閩緇圖鳳姿，越釋彈龍唇。但知五彩爛，徒謂五音淳。熟識商聲高，孰驚眸子神。不能評譜品，索玉翻得珉。二君才調高，言若羽翮振。將令尋常工，千歲傳不泯。
依韻解中道如晦調 梅堯臣 
二君嗜學者，不啻食飲貪。所得纔半語，已實猶雙南。推予當獨步，幸勿辭再三。可因憤悱發，莫爲頑鄙談。大雅固自到，建安殊未甘。哀哉彼屈宋，徒爾死湘潭。險句孰敢抗，似入虎穴探。辛勤不盈襜，况又劇采藍。誹訶蝟毛起，度量牛鼎函。人情何多嫉，機巧久已諳。莫問冠冕貴，自將詩書躭。興來聊詠懷，字密如排蠶。曹劉爲我駕，顔鮑爲我驂。爰視二子才，並驅應亦堪。
依韻和裴如晦秋懷 梅堯臣  衡山 洞庭湖
老葉已足蠹，風振猶在柯。高高低低聲，切切感我多。不念四散飛，尖圓競相磨。當茲思再春，宛然同俟河。莫驚衡山雁，莫問洞庭波。徒聞漢武帝，獨有橫汾歌。
送張諷寺丞赴青州幕 梅堯臣 
朝廷久清明，賢相出賢牧。賢牧又選賢，森森備官屬。是以邦政脩，良農播嘉穀。上無租賦逋，下有囷廩蓄。往者河朔饑，奔送劇鳬鶩。富公鎮青社，有來咸鞠育。病者調藥劑，起者飼饘粥。老稚四十萬，瘦骨生壯肉。鄉縣將遣歸，田園皆可復。爲之置長犂，爲之置黄犢。既完身上衣，又付橐中粟。庭下再拜辭，望城皆感哭。他人守一方，境內猶不足。至今趙魏間，食飲常酹祝。富公離山東，寇盜頗任觸。堂堂高平公，德業人所伏。幙府得才謀，螻蟻不勞撲。上體憂勤心，掃滅得神速。張侯三十餘，瑩若無玷玉。八字分濃眉，純漆點雙目。昨日奉辟書，氣貌寧近俗。言從必磊落，事果無出縮。他時爲書功，誰惜千毫禿。
送徐秘校廬州監酒 梅堯臣 
淮南秋物盛，稻熟蟹正肥。况身爲酒官，醇酎飲不非。儻觀衆人醉，徒自使世譏。與君伯氏好，試以此言歸。
韓子華江南安撫 梅堯臣 
韓侯出持節，志在撫黔黎。縣官負弩迎，刺史躍馬隨。千里宣德澤，煦如春風馳。寒潮不起浪，怗怗威馮夷。借問何致耳，試聽將所爲。立車呼父老，勞以哀矜詞。我從大明宮，天子親諭之。憂汝歲屢凶，吏不恤汝疲。已輸又索糴，囷橐無孑遺。此非陛下意，恐使汝輩疑。疾苦汝告我，不憚爲汝治。父老必喜拜，如餒得飼麋。我稱此大是，一一無不宜。南方二十州，歡聲無幼耆。壺漿擁大道，婦女闖短籬。行聞江漢間，復有宣王詩。
周仲章通判潤州 梅堯臣 
昔過京口山，斷崖如鞏洛。抱谷黄芹泥，百丈聳垠堮。山嶺與江面，地脈水可度。欲鑿無淺泉，孰云南土薄。君爲別乘去，便比北州樂。已免卑溼憂，仍離鴞鵩惡。況逢休明時，秋堞罷嚴柝。夜愛寒江潮，月臨甘露閣。置酒發浩歌，萬里波欲却。霜蟹肥可釣，水鱗活堪斫。縱飲不須休，未應滄海涸。終當笑楊雄，窮壁常寂寞。更知首陽人，薇蕨事亦錯。不若阮步兵，醉鞍伸兩脚。太守必吾徒，儻能時就酌。
弟著作宰南陵 梅堯臣 
新買紫騮馬，欲歸清弋江。去彈琴雁獨，來認舄鳬雙。橐實收盈篚，濃醅熟滿缸。弟兄相憶否，風燭舊西窗。
和江鄰幾有菊無酒 梅堯臣 
種菊將飲酒，菊開酒無有。雖不負爾目，且已負爾口。昨日三四人，淡坐饑腹吼。徒與哦其傍，誰能置升斗。當時陶淵明，籬下望亦久。幸頼白衣人，不愧采盈手。悠然事頗同，必竟醉則否。
五知堂 梅堯臣 
履道坊中白家宅，五橋莊北晉公堂。昔年二老曾相樂，今日五知名獨光。舉事是非都不問，接花時節暫能忙。清尊雅曲易爲厭，自有圖書列在傍。
贈陳孝子庸 梅堯臣 
康州水邊龍母墳，草樹蒙蒙起風雨。五色五蛇時往來，野鼠不穴墳上土。嗟哉異類猶厚親，豈彼人兮忘恃怙。果生陳子孝且仁，終日劬劬在民伍。天清天順感其和，嘉禾駢枝立如股。遐鄉歎慕爲爾鄰，太守欣言出吾部。中州士人傳以夸，照頑爍孽良有補。唯時火德君道明，粵南祝融孝所生。若然寧獨一陳生，築堠表廬從此數。
和原甫同鄰幾過相國寺浄土院因觀楊惠之塑吳道子畫聽越僧琴閩僧寫宋賈二公真 梅堯臣 
青槐夾馳道，方轡下麒麟。朅來游紺宇，歷玩同逡巡。吳畫與楊塑，在昔稱絕倫。深殿留舊迹，鮮逢真賞人。一見如宿遇，舉袂自拂塵。金碧發光彩，物象生精神。歲月雖已深，奇妙不愧新。驚嗟豈無意，振播還有因。乃知至精手，安得久晦堙。二僧感識別，請以己藝陳。或彈中散曲，或出丞相真。覽古仍獲今，未枉停車輪。
李端明宅花燭席上賦 梅堯臣 
百兩禮將陳，王家集上賓。花光濃照席，燭豔暖迴春。已接冰壺潤，寧辭翠斝醇。自慙持短調，重對玉堂人。
送李祠部知滑州 梅堯臣 
自古重名器，未嘗輕授人。煌煌東郡守，燦燦兩朱輪。父祖繼居此，恩榮誰與鄰。秋風度河水，馬足不生塵。
送王正仲長官 梅堯臣 
汴渠泝復沿，自可見遲速。來時遲有糧，去恨速無穀。有糧安計程，無穀不遑宿。霜高萬物枯，源水縮溪谷。黄流半泥沙，勢淺見蹙澳。千里東歸船，何日下清瀆。澹澹風雨寒，長汀嚎鴈鶩。將投孤戍遠，四顧危檣獨。强語慰妻孥，多虞頼僮僕。到家秫已收，綴樹橘始熟。折腰無慙陶，懷遺焉媿陸。我方羨子行，送望不移目。
和曹光道 梅堯臣 
無正文。
廨後木芙蓉 梅堯臣 
託根地雖卑，凌霜花亦茂。物稟固不遷，人情自爲陋。幸與時菊開，誰嗟發孤秀。楚人搴木末，已見離騷就。
傷驥 梅堯臣 
駑驥同一輈，遲速能幾里。當其被問時，舉策數耳耳。馳騁心獨存，壓抑頭不起。空傳八駿名，未遇穆天子。
陳丞相燕息園 梅堯臣 
少仕既勤勞，暮節念君息。小車辭漢庭，緇衣賦衛國。廣園樹佳木，鳴鳥來野色。京水魚可緡，東陂雁可弋。豈不有秦聲，酒酣歌在側。寧同扶風人，自去北山北。
依韻和普上人古琴見贈 梅堯臣 
獨蠒絲爲絃，九竅珥爲軫。彈風松颼颼，聽水流泯泯。欣者舉袖舞，悲者欲涕隕。若此輒動人，干時固能準。虞舜今在上，南薰思無盡。
依韻和胡舍人見唁 梅堯臣 
西垣閣老號文雄，辭體能兼兩漢風。絳帳舊生雖授學，灞陵歸將已無功。校文豈論居三上，賦分由來本下中。不恨早朝秋雨急，猶陪鴛鷺大明宮。
題三教圓通堂 梅堯臣 
處中最靈智，人與天地參。其間有佛老，曷又推爲三。共以圓通出，誠明自包含。排楹壓文礎，煥采塗朱藍。而將罝吾儒，復欲籠彼聃。二徒不自曉，恬若均笑談。越鳥不巢北，代馬不嘶南。固亦辨殊土，麟鷟唯時堪。
和中道秋宴 梅堯臣 
無正文。
設膾示坐客 梅堯臣 
汴河西引黄河枝，黄流未凍鯉魚肥。隨鈎出水賣都市，不惜百金持與歸。我家少婦磨寶刀，破鱗奮鬐如欲飛。蕭蕭雲葉落盤面，粟粟霜蔔爲縷衣。楚橙作虀香出屋，賓朋競至排入扉。呼兒便索沃腥酒，倒腸飫腹無相譏。逡巡缾竭上馬去，意氣不說西山薇。
杜挺之新得和州將出京遺予薪芻豆 梅堯臣 
魯公馬病不可出，陶令言拙徒扣門。舉家食粥焉用怪，但願漉酒巾常存。長安侏儒勝方朔，水邊漂母哀王孫。王孫功名立四極，方朔詼談干至尊。我才不及三二子，摧藏自愧趨權閽。前時永叔寄秉粟，一秋已免憂朝昏。今君益之薪與菽，老馬病骨生精魂。昨聞新拜歷陽守，王國久客虱處褌。都水借船輕復淺，急趁寒汴流渾渾。耳清眼明見野色，一聽江鶴醒若噴。餘糧滯鈍不暇惜，均於朋契惟義惇。設如河涸膠在步，縣邑亦足供雞豚。却嗟我甑有時匱，莫與太倉黄鼠論。
江鄰幾邀食餛飩學書謾成 梅堯臣 
老肌瘦腹喜食熱，况乃十月霜侵膚。與君共貧君餉我，吹虀不學屈大夫。前時我膾斫赬鯉，滿坐驚睨卒笑呼。誠知舉筯意淺狹，一餐豈計有與無。
幽廟 梅堯臣 
老狐依叢祠，妖橫起百怪。巢梟助鳴聲，穴兔資狡膾。巫紿神靈言，俗奏飲食拜。三年空禱祈，萬疾無愈差。膻臊日已熾，疑畏誰敢懈。近者勇丈夫，發揭窟乃壞。始時驚其狂，今盡喜其快。尨茸毛尚存，獨使尾徒大。廟貌更一新，願以邪爲戒。
十月十八日 梅堯臣 
霜梧葉盡枝影疎，井上青絲轉轆轤。西廂舞娥豔如玉，東楯貴郎才且都。纏頭誰惜萬錢錦，映耳自有明月珠。一爲轆轤情不已，一爲梧桐心不枯。此心此情日相近，卷起飛泉注玉壺。
禁中瑞竹同本異莖 梅堯臣 
孤竹二君子，聖人知獨清。但將奇節並，何用首陽名。
依韻和集英殿秋宴 梅堯臣 
殿幄陳金石，宮梧集鳳凰。侍臣嚴虎帳，法衮被龍章。九穀初登稔，羣黎共樂康。宴盤犀作鎮，舞綴錦成行。玉椀盛冰滑，紗籠奏饌凉。廡深容小語，槐密漏微陽。庭立衛兼霍，坐尊蕭與張。清塵汲瑶井，泛宇藹天香。獸躍緣橦地，旗開踏鞠場。樓傳紅幘唱，簾隠內家粧。鴟攫曾無彈，蜂來悞有芳。門傍銅鑄馬，帝所翠爲觴。萬國趨王會，諸公佩水蒼。螭頭左史筆，陛楯半更郎。雅著明時樂，需言盛德光。添花慕平一，賜菊異元常。身已陪多士，心寧媿下鄉。薄才何所補，歌詠播殊疆。
書竄 梅堯臣 
皇祐辛卯冬，十月十九日。御史唐子方，危言初造膝。曰朝有巨姦，臣介所憤嫉。願條一二事，臣職非妄率。巨姦丞相博，邪行世莫匹。曩時守成都，委曲媚貴昵。銀璫插左貂，窮臘使馳馹。邦媛將侈夸，中金賚十鎰。爲言寄使君，奇紋織纖密。遂傾西蜀巧，日夜急鞭抶。紅經緯金縷，排枓鬭八七。比比雙蓮花，篝燈戴心出。幾日成幾端，持行如鬼疾。明年觀上元，被服穩賢質。燦然驚上目，遽爾有薄詰。既聞所從來，佞對似未失。且云虔至尊，於妾豈能必。遂回天子顔，百事容丐乞。臣今得粗陳，狡獪彼非一。偷威與賣利，次第推甲乙。是惟陰猾雄，仁斷宜勇黜。必欲致太平，在列無如弼。弼亦昧平生，况臣不阿屈。臣言天下言，臣身寧自恤。君傍有側目，喑啞橫詆叱。指言爲罔上，廢汝還蓬蓽。是時白此心，尚不避斧鑕。雖令禦魑魅，甘且同飴蜜。既其弗可懼，復以强辭窒。帝聲亦大厲，論奏不及畢。介也容甚閑，猛士膽爲慄。立貶嶺外春，速欲爲異物。外內官忷忷，陛下何未悉。即敢救者誰，襄執左史筆。謂此儻不容，盛美有所咈。平明中執法，懷疏又堅述。介言或似狂，百豈無一實。恐傷四海和，幸勿苦蒼卒。亟許遷英山，衢路猶嗟咄。翌日宣白麻，稱快頗盈溢。阿附連諫官，去若壞絮虱。其間因獲利，竊笑等蚌鷸。英州五千里，瘦馬行䭿䭿。毒蛇噴曉霧，晝與嵐氣沒。妻孥不同途，風浪過蛟窟。存亡未可知，雨館愁傷骨。饑僕時後先，隨猿拾橡栗。越林多蔽天，黄甘雜丹橘。萬室通釀酤，撫遠亡禁律。醉去不須錢，醒來弄琴瑟。山水仍怪奇，已可銷憂鬰。莫作楚大夫，懷沙自沈汨。西漢梅子真，去爲吳市卒。爲卒且不慚，況茲別乘佚。
紹巖上人寧親 梅堯臣 
爾教禁足不出戶，盛夏畏蹈螻蟻蹤。赤日去省已亡律，曷若冠带共甘濃。
送許州知錄王殿丞 梅堯臣 
霜花如鵠毛，萬里點枯槁。曉入蓬池道，寒侵蘇合袍。重來社櫟長，舊寄里門高。去事黄丞相，無辭執板勞。
慈氏院假山 梅堯臣 
風濤舂斷越山骨，聚集奇險成千峯。碧甕爲潭立涎石，直疑巖底藏蛟龍。
夜與鄰幾持國歸 梅堯臣 
紅塵夜不息，橫衢若煙霧。朝見車馬來，暮見車馬去。車中目炯炯，馬上情遽遽。交相知是誰，飛先無覓處。
十月晦夢游嵩山明日訪宋中道見次道寄宿岳寺 梅堯臣 
忽夢嵩峯下，同遊失姓名。山腰荒輦道，巖竇落泉聲。黑石文難辨，蒼苔蹟易成。他時傳洛詠，知是陸雲兄。
十一月七日雪中聞宋中道與其內祥源觀燒香 梅堯臣 
三日不相見，逢人問始知。同車侵朔雪，臨水拜靈龜。絮撲鴛鴦带，花團蛺蝶枝。如何東郭叟，足迹自穿綦。
和江鄰幾詠雪二十韻 梅堯臣 
十一月將雪，寒誰計有無。雲橫凍鵩翼，霰集泣蛟珠。萬里風爲使，千門玉作樞。縞衣來自鄭，濤鷺卷從吳。積甲聞熊耳，觀鵝入越都。庭槐高臃腫，屋蓋素模胡。騁巧能藏醜，論功解飾枯。巢禽皆白鳳，來獸必騶虞。遼俗休誇豕，燕丹久望烏。袒裘無壯臂，附火念焦臚。歌竹休王滿，餐毛活使蘇。亡羊何可問，別鶴不應孤。靡密同脂網，縈回似舞姝。漸深由片片，取重本銖銖。日月方收照，乾坤不辨隅。雖輕自相壓，更絜亦終渝。饑虎僵幽谷，游龍脫勁鬚。佳人調密蔗，公子擁貂狐。共是空囊客，曾非暖席儒。黄昏特過我，興與灞陵俱。
送張遂州 梅堯臣 
華省名郎意若西，相如橋柱舊曾題。已將符節爲邦守，不畏關山入馬蹄。千里過秦看素滻，三年還蜀度青泥。里門錦綬何爲樂，外奉嚴君內阿㜷。
送周寺丞宰新鄭 梅堯臣 
仲冬言徂征，曉月在環玦。京水生層冰，梅山見殘雪。縣庭槐已古，堂壁碑未缺。惟吾故交意，贈子以爲別。
次韻和韓持國京師雪 梅堯臣 
寒威無遠近，素色混高低。玉路平何廣，天形浩莫倪。壓階寧辨玉，封谷不須泥。殄厲非乖候，資農必慰黎。大輸中府帛，雜有上公圭。星弁交光衆，珠旒動影迷。淩波妃度洛，銷鼎士烹齊。工鏤罇奇獸，鮮粧印女奚。簾開白羽扇，橋跨半輪霓。走吠生氂犬，姦埋縮殻蠵。力狂墀下馬，聲噤樹頭雞。團綴花爭發，燖庖羜已刲。獵人初逐跡，饑鳥未辭棲。凍酒誰能貰，危樓不厭躋。狐冰疑在耳，貍玉刻成蹄。可席纖腰舞，盈盤素手携。休傳上林雁，曾繫子卿題。願逐周王駿，瑶池勝越溪。
送余郎中知鄭州 梅堯臣 
西接都門纔百里，壓城殘雪照牙旗。風煙古是諸侯國，鴈鶩新來僕射陂。餽食且依當日具，鑄刑無改昔人爲。濃薰舊舍青綾被，不越常衙睡足時。
送胡都官知潮州 梅堯臣 
自昔揭陽郡，刺史惟韓侯。韓侯初來時，問吏瀧水頭。到官諭鱷魚，夜失風雨湫。乃知抱正直，異類尚聽謀。潮雖處南粵，禮義無遐陬。勿言古殊今，唯在政教修。適聞豫章士，勇往登犀舟。不畏惡溪惡，疊鼓齊歌謳。遠持天子命，水物當自囚。更尋賢侯跡，書上揭陽樓。
送晏太祝之宣城監稅 梅堯臣 
每愛昭亭傍，清灘石可數。兩岸脩竹林，孤城嚴晚鼓。自辨越人言，難廋楚鄉語。郭門春聚船，江賈無多取。
送張正臣赴泰州幕 梅堯臣 
敲冰冰未泮，塞河流玉段。輕舸莫言遲，古城滄海畔。春皋蘭蕙茁，晚井魚蝦亂。時平無羽書，此樂異王粲。
月下懷裴如晦宋中道 梅堯臣 
九陌無人行，寒月浄如水。洗然天宇空，玉井東南起。我馬卧我庭，帖帖垂頸耳。霜花滿黑鬣，安欲致千里。我僕寢我廄，相背肖兩已。夜深忽驚魘，呼若中流矢。是時興我懷，顧影行月底。唯影與月光，舉止無猜毀。吾交有裴宋，心意月影比。尋常同語默，肯問世俗子。
願嚏 梅堯臣 
猛虎不獨宿，鴛鴦不隻棲。虞舜遊蒼梧，帝子夜向瀟湘啼。時既禪禹妃亦老，老淚洒竹無高低。流根及筍駮紅蘚，此情乃與天地齊。我今齋寢泰壇下，侘傺願嚏朱顔妻。
和司馬學士上辛祀事出郊寄馮學士 梅堯臣 
侵曉度南薰，禁鍾猶可聞。春郊微有霰，上苑稍藏雲。齋館人相望，官橋路已分。寧同鳥烏樂，翔集自成羣。
同蔡君謨江鄰幾觀宋中道書畫 梅堯臣 
君謨善書能別書，宣獻家藏天下無。宣獻既歿二子立，漆匣甲乙收盈厨。鍾王真蹟尚可覩，歐褚遺墨非因模。開元大曆名流夥，一一手澤存有餘。行草楷正大小異，點畫勁宛精神殊。坐中鄰幾素近視，最辨纖悉時驚吁。逡巡蔡侯得所得，索研鋪紙纔須臾。一掃一幅太快健，檀溪躍過瘦的顱。觀書已畢復觀畫，數軸江吳種稻圖。稻苗秧秧水拍拍，羣鷺矯翼人荷鋤。陂塍高下石籠密，竹樹參倚荆籬疎。大車立輪轉流急，小犢欺顧稚子驅。令人頻有故鄉念，春事況及蠶桑初。虎頭將軍畫列女，二十餘子拖裙裾。許穆夫人尤窈窕，因誦載馳誠起予。余無書性無田區，美人雖見身老癯。舉頭事事不稱意，不如倒盡君酒壺。
上元夜雪有感 梅堯臣 
去年昭亭陽，今夜苦風雪。及雪在京城，宵燈亦將滅。石花廣袖輕，梅蕊新粧絜。怱怱競還家，陌上亂車轍。
上元雪 梅堯臣 
春雪如蝴蝶，春燈如百花。漫漫飛不已，愁殺千萬家。我今無復夢，擁被讀南華。
和宋中道元夕十一韻 梅堯臣 
鼓聲闐闐衆戲屯，百仞太華臨端門。端門兩廊多結綵，公卿士女爭來奔。接板連簾坐珠翠，簾疎不隔夭妍存。車駕適從馳道入，燈如撒星天向昏。赭衣已御鳳樓上，露臺宣看簇鈿轅。山前絳綃垂霧薄，火龍矯矯紅波翻。金吾不飭六街禁，少年追逐乘大宛。呼庖索醑鬭豐美，東市憧憧西市喧。持錢下數買歌笑，玉杓注飲琉璃盆。落然遺俗監主簿，夜對經史多討論。比諸豪俠乃自苦，明日苜蓿盈盤餐。
和原甫會靈讌集之什 梅堯臣 
鳳皇非鷃匹，騏驥非駑攀。自乏鎔質資，不數爐冶間。合於衆君子，百事無相關。豈期叨稱譽，藉已出瀛寰。昨聞競方駕，下直從道山。酒壺綴肴其，馬銜鏘玉環。上唾屈及賈，下吞崔與班。肯比豪華子，黄金邀舞鬟。遂來集靈宮，乃等逸士閑。養生曾昧術，四體幸無癏。池籞雖可樂，魚鳥鬧於闤。繞壇安石榴，何時拆朱殷。水疑蛟龍潛，雲想鸞鶴還。蕙圃秘且深，苔徑歷已艱。越樵得射鏑，秦洞迷童顔。杳杳頗起羨，區區空服綸。塵心儻一浣，石溜春潺潺。
送李才元學士知廣安軍 梅堯臣 
楊柳未堪折，柔條時倚風。朱輪過灞上，杜宇響褒中。危棧憎春雨，晴林發曉紅。不須言蜀政，當自學文翁。
送王推官宰上洛先歸關中 梅堯臣 
跨馬獨歸日，春風隨度關。客裘將欲綻，社燕亦同還。洛水源邊邑，秦人隠處山。君家有鳬舄，切莫向雲間。
送信安張從事吉甫兼寄白使君 梅堯臣 
西洛故人少，世家今亦稀。憐君能及祿，過我苦言歸。游宦長城下，生涯舊國微。使君應借問，出處竟多違。
送懷州張從事仲賓 梅堯臣 
行色在車馬，西亭新雨過。移家從上黨，佐幕向三河。皂莢林初暗，黄粱酒未和。七賢無復有，舊迹尚應多。
正月二十二日江淮發運馬察院督河事於國門之外予訪之蔡君謨亦來蔡爲真草數幅馬以所用歙硯贈予 梅堯臣 
江南硯工巧無比，深洞鎸斲黑蛟尾。當心隠隠骨節圓，暗淡又若帖寒朏。樣傳孔子留廟堂，用稱右軍書棐几。皇皇御史從東來，役徒四萬如屯螘。春風擺撼桃杏醉，野亭置酒話亹亹。是時復有蔡中郎，筆法縱橫字瑰瑋。入門下馬索紙書，虬騰虎攫驚神鬼。主人得書不惜硯，贈予覓句題花卉。醉携惟恐失手墜，包以弋綈藏以篚。明朝聊記一時事，馳騁文章誠不韙。
問洛上王宰訪商山青竹鞭 梅堯臣 
蜀鞭雖紫多輕脆，最重商山節眼完。挂在蒼崖飽風雪，蘚花如漆試求看。
正月二十四日同江鄰幾韓持國過師商廟 梅堯臣 
大梁城西隅，競傳師商廟。二墳在其傍，枯棘誰往弔。予嘗發夢寐，事已驗曩少。時逾二十春，偶過非素料。江韓寔並駕，寂默苦同調。下馬共羅拜，驚愚真可笑。致恭古賢人，且異媚近要。在昔魏公子，夷門尊隠燿。終知養松筠，曾不類蒿藋。我輩頗識公，虛名何所釣。
和李廷老家會飲 梅堯臣 
四序豈常停，寒革春寖和。始愛衣裘輕，相與車馬過。車馬不畏遠，風埃不畏多。到門門有槐，槐上時鳥歌。時鳥歌猶澀，主人當謂何。南開石榴軒，中置飲酒蠃。食桉施黄金，饌炙厭白鵝。漢糟槎頭美，吳羹成咄呵。既醉或放言，抉莊引駘它。縱論或好辨，排墨同孟軻。日將薄虞淵，執策交相摩。欲去舉大白，酌我苦大苛。
正月二十七日江鄰幾杜挺之劉原甫貢甫韓持國邀飲於定力院 梅堯臣 
昨日會飲我後至，誰欲比我爲王戎。笑知卿輩意易敗，起誚便與俗物同。似過黄公酒壚下，嵇阮不見脩竹中。杳爾山河隔千里，此心正有古人風。
送宋中道朝陵仍於西都省親 梅堯臣 
西出虎牢關，南瞻園廟戟。漢殿拜衣冠，魏臺嚴帳帟。春風石闕冷，曉氣田塗白。早晚下朱陵，先過洛陽陌。
寄西京通判宋次道學士 梅堯臣 
當時交友都無幾，欲問懽娛亦異今。花接上林新木變，水分清洛舊池深。嵯峨嵩色雲常在，窈窕宮牆草又侵。脩竹千竿白家寺，昔年題處可能尋。
送晁殿丞鄭州簽判 梅堯臣 
朝離泌水上，夕去野亭賒。走馬日銜樹，度河風卷沙。關雲來雨脚，陂岸長蒲芽。共被方爲樂，軍中莫摻撾。
重送宋中道 梅堯臣 
隴草陳根發，山櫻宿霧蒸。將過周故宅，先下漢諸陵。栢道春經雨，官溝暗溜冰。蒓羹休定價，羊酪易爲勝。
送涇州良原何鬲主簿 梅堯臣 
春風入邊磧，二月沙草生。胡馬自偷牧，漢農寧廢耕。薄田刈晚穀，又餉防秋兵。縣版固當重，調輕無與程。
依韻和永叔見寄 梅堯臣 
春風約柳一片西，欲託鳥翼傳音稽。昨朝偶向東城去，草草又逢驄馬蹄。長髯御史威正峭，沙堤來坐氣吐霓。我乘小駟雖甚瘦，喜見驂馭猶解嘶。適聞南都接大尹，笑我出處今何迷。恥趨捷徑身已老，懲羹何用頻吹齏。蛟龍失水等蚯蚓，鱗角雖有辱在泥。困居廢井誰引手，豈得更望青雲梯。筆鋒勁發若强弩，餘力曾徹七重犀。倦禽雄雌不飽腹，日暮徒念還巢棲。大椿朝菌各有盡，此物何怪莊叟齊。誠知豪俠自快樂，東郊南陌競鬭雞。胸中有道無廣狹，包括宇宙在一稊。何時與公去穎尾，湖水漫漫如玻瓈。世間會合固不易，況乃仕宦多相睽。正似郵亭戀行者，未到止息空歌驪。我貧尚不給朝夕，焉得負郭置稻畦。筋骸幸且稍輕健，山水縱好無路躋。儻公他時買田宅，願以藜杖從招携。吾兒詩書不足教，亦以助力於耕犂。
東城送運判馬察院 梅堯臣  忧国忧民 送别 写人 友情
春風騁巧如翦刀，先裁楊柳後杏桃。圓尖作瓣得疏密，顔色又染燕脂牢。黄鸝未鳴鳩欲雨，深園靜墅聲嗷嗷。役徒開汴前日放，亦將决水歸河槽。都人傾望若焦渴，寒食已近溝已淘。何當黄流與雨至，雨深一尺水一篙。都水御史亦即喜，日夜順疾回輕舠。頻年吳楚歲苦旱，一稔未足生脂膏。吾願取之勿求羨，窮鳥困獸易遯逃。我今出城勤送子，沽酒不惜典弊袍。數途必向睢陽去，太傅大尹皆英豪。試乞二公評我說，萬分豈不益一毛。國給民蘇自有暇，東園乃可資遊遨。
送知和州杜駕部 梅堯臣 
桐花欲開時，羣噣爭哺兒。但求黄口飫，焉問丹穴饑。常山有四鳥，將飛昔已悲。中間忽殞逝，豈得安其枝。一飲必屢顧，每啄必遲遲。今朝竟矯翼，去向江之湄。銜芹不自食，欲遺孤與雌。此義實已重，莫爲梟所嗤。世俗多嫌忌，我胡爲此詩。此詩美孝悌，持贈杜挺之。
送劉郎中知廣德軍 梅堯臣 
昔在少年時，辛勤事諸父。諸父爲桃州，物宜皆可數。事君勤職貢，采茗先穀雨。劭農井田桑，科薅重鋤斧。城西大靈祠，措意初似禹。將通吳境河，身自同豕伍。期婦來餉時，壇上必鳴鼓。一爲烏所誤，愧恨去不覩。至今存遺堤，五丈立堅土。正如開轘轅，黄熊慙啟姥。功利欲及民，血食宜簋簠。祠後有高山，山頭多棟宇。此實諸父爲，禾麻可就俯。歲登有樂事，或亦作歌舞。賦詩當清明，解禊思洛浦。其言在黑石，往往被樂府。于今三十年，追想漸成古。公將乘朱輪，去問民疾苦。治術自有具，薄言無所補。缺將陳迹書，又且劇莽鹵。
送洛南周寺丞 梅堯臣 
將去洛南宰，日聞庭下松。亂山歸四隠，舊墅隔三峯。狹谷車能入，春林雨易逢。地多椒與漆，貨必厚於農。
賦石昌言家五題 括蒼石屏 梅堯臣 
括蒼黄石屏，樹如濃墨寫。根深稱條葉，生意絕蕭灑。或聞造物手，立異先真假。指是龜溲摹，能同自然者。天下莫復言，物亦逢知寡。
賦石昌言家五題 白石寒樹屏 梅堯臣 
名畫不復生，古魂埋地底。技能無所發，騁巧嶄巖裏。纖纖掃蒼林，坡岸分迤邐。近可筆髮窺，遠若風霾起。遂令衆畫師，一點不可毀。我今會石家，飲酒酒復美。雖不見綠珠，見此差可喜。愁逢暴謔人，漬墨書不已。
賦石昌言家五題 白鶻屏事於景仁 梅堯臣 
雙睛射空眼角聳，筋爪入節韝絛垂。翅排霜刀毛綴甲，雪色愁突秋雲披。當時始得不知價，朝發海東夕九嶷。世爲奇俊玩不足，奪質移神歸畫師。而今推尚深堂上，燕雀屏絕寧來窺。畫師黄荃出西蜀，成都范君能具知。范云荃筆不取次，自養鷹鸇觀所宜。毰毛植立各有態，剜奇剔怪乃肯爲。尋常飼鷹多捕鼠，捕鼠往往驅其兒。其兒長大好飛走，其孫賣鼠迭又衰。范君語此亦有味，欲戒近習無他移。
賦石昌言家五題 懷素草書 梅堯臣 
往在河南佐王宰，王收書畫盈數車。我於是時多所閱，如今過目無遯差。石君屏上懷素筆，盤屈瘦梗相交加。蒼虬入雲不收尾，卷起海水秋魚蝦。毫乾絹竭力未盡，山鬼突鬚垂髿髿。牽纏回環斷不斷，秋風枯蔓連蔕瓜。縱橫得意自奔放，體法豈計直與斜。客有臨書在屏側，豪强奪騎白鼻騧。超塵絕跡莫見影，競愛此家忘彼家。賞新匿舊世情好，射殺逢蒙亦可嗟。
賦石昌言家五題 蜀虎圖 梅堯臣 
誰謂虎可縛，縛之自有術。孫生畫此繫在石，拏繩人立尾垂屈。墜身怒力欲脫時，顧眄生獰神氣出。江南包氏爲最精，毛質雖真猛難匹。蜀人不敢道知微，知微名重非今日。
送馬少卿知襄州 梅堯臣 
荆州太守隨車雨，昨夜雲從峴首生。候吏莫辭弓箙重，春泥初著馬蹄輕。朝穿錦石江灘潤，暮入煙堤竹屋鳴。却嘆當年杜元凱，沉碑空愛異時名。
讀賢愚錄 梅堯臣 
爲妹不傍貴，爲婦不慢貧。爲母不縱情，三德今播人。胡翁與著錄，蘇倩爲書珉。比諸孟氏賢，義已同擇鄰。
送張景純知邵武軍） 梅堯臣 
賭却華亭鶴，圍棋未肯還。方爲剖符守，又近爛柯山。魚稻荆楊下，風煙楚越間。小君能賦詠，應得助餘閑。
送河內令孫偕兼懷太守晁子長 梅堯臣 
去年同渡江，江上風雷惡。與君相後先，夜向蘆洲泊。君今作邑太行陽，八月黄河雁初落。漢家借寇吏正閑，到喜秋城罷嚴柝。
送王待制知陝府 梅堯臣 
東周尊夾輔，西漢重行春。風化本從召，河山來自秦。選良出舊詔，出守必名臣。導從馳千騎，朱丹照兩輪。宴杯深畏卯，湖水浄連申。重見甘棠詠，爭傳樂府新。
送湖州太守章伯鎮 梅堯臣 
一夜北山雲，吹作南湖雨。南湖迎使君，荷聲競笳鼓。頻年吳境旱，吳儂相聚語。今日見賢侯，魚蝦亦跳舞。
送王伯初通判婺州 梅堯臣 
隠侯沒來久，八詠無繼作。星宿少光芒，虹霓挂樓角。邇來數百年，才彥森臺閣。君平請是行，有意在巖壑。手持能賦筆，勢似强弩彍。會待東南風，芬然傳蕙若。
送徐州簽判李廷評 梅堯臣 
曩者初見君，同來許昌幕。今雖俱服除，獨得王粲樂。山東寇盜息，沛上風物博。主人況豪英，罇俎不落莫。行行無久留，歸向騏驎閣。